text:
Søgan um byrjanina til felagið.
Á harmonikutúrinum til Aberdeen á heysti 1996 varð ein bólkur settur til at taka sær av at fyrireika ein fund við tí fyri eyga at stovna harmoniku landsfelag. Í bólkin vóru Fimmboði Lisberg, Pauli Jacobsen og Ísak N. Jacobsen valdir. Grundin til Aberdeen túrin og at hetta kom uppá tal var, at Smyrilline hevði yvirtikið harmonikutúrin við Norrønu tí teir hildu, at arbeiðið við at skipa fyri slíkum túri ikki hevur so nógv uppá seg og tí kundu teir eins væl gera sjálvir og samstundis spara nakrar útreiðslur. Hetta skuldi tó vísa seg at vera ein vánalig avgerð og Harmonikutúrurin var líka við at fara í søguna. Leiðslan á Smyrilline heitti á teir tríggjar um vælsignaðir at taka sær av hesum og at fáa Harmonikutúrin uppaftur á tað støðið hann upprunaliga var. Sum eitt kuriosum kann nevnast, at upprunaliga tá heitt varð á Smyrilline um at sleppa at fyriskipa ein Harmonikutúr, so vóru teir als ikki áhugaðir. Ikki fyrr enn Pauli spurdi Smyrilline “hvat kostar at leiga Norrønu í tríggjar dagar” vaknaðu teir og vóru til at tosa við. At byrja við skuldi samráðast um alt og hetta var tíðum stravið, men eftir Aberdeen túrin var alt lagt í eina fasta legu. Hesin leistur helt líka til í Smyrilline aftur yvirtók tiltakið. Síðani tá hevur Harmonikutúrurin bert verið ein viðfáningur í mun til tað hann var.
Dagurin var settur til 2. november 1996 í Nólsoy. Skipa varð fyri stovnandi aðalfundi, samanspæli og veitslu. Kl. 11 var stovnandi aðalfundur í skúlanum. Fyrireikingarnevndin hevði evna eitt lógaruppskot til og hetta varð góðtikið við smávegis broytingum. Felagið var nú stovn og í nevndina vóru valdir Fimmboði Lisberg, Ísak N. Jacobsen og Hilmar Joensen. Navnið á felagnum bleiv “Áhugafelag fyri Føroyskar Harmonikuspælarar” – stytt ÁFH. Endamálið hjá felagnum er at stuðla og menna harmonikuspæli og áhugan fyri harmonikutónleiki í Føroyum, men nevndin bað limirnar um hugskot til at náa hesum máli. Nú var so bólkaarbeiði, og nevndin fekk nógv tilfar til sín arbeiðssetning. Her eru nøkur av hugskotunum: Skipa fyri festival, fáa tilfar til vega til nótabanka, skipa fyri konsertum, fáa harmonikuundirvísing í Føroya Musikkskúla, fáa gestaspælarar hendavegin, út á bygd at spæla, skipa fyri túri uttanlands, kontaktað onnur harmonikufeløg, kanna servis-møguleikar, upptøkur til útvarp, skeiðvirksemi, geva blað út. Hetta er nakað av tí, sum kom fram.
Nakað seinka var so ábit í fimleikahøllini, og kom hetta væl við aftaná aðalfundin. Seinnapartin var “workshop”, sum tað so fínt eitur. Evnini vóru bassspæl, seta besifringar til løg og gera unsirstemmir til løg. Tíðin til hetta arbeiði var í so knøpp orsakað av aðalfundinum. Um kvøldið var veitsla. Í Nólsoy siga fólk hetta vera glaðastu veitslu tey vita um. Har var dansað og sungið áðrenn, undir og aftaná borðhaldið. Dansur var um kvøldið í Royndarhúsinum, og ongantíð áður hava so nógvar harmonikur verið í húsinum. Ein vøkur sjón, at síggja 20 harmonikur standa á rað í salinum.
Samanumtikið var hetta eitt sera væl eydnað tiltak. Tað var sera hugnaligt at hittast og læra hvør av øðrum, sum eisini er eitt av endamálum felagsins. Á aðalfundinum í Skopun 24. mars 2001 varð navnið á felagnum broytt til “Harmonikufelag Føroya”- stytt HF og er tað navnið á felagnum í dag.
Ísak N. Jacobsen


c: text/html

text:
Suzanne Fisher Staples
Suzanne Fisher Staples er amerikanskur rithøvundur, fødd 27. august 1945 í Philadelphia í Pennsylvania. Hon hevur útbúgving í enskum bókmentum og politologi. Hon hevur starvast sum tíðindafólk fyri United Press International í tíggju ár. Har hon hevur búð í Hongkong, India, Bangladesj, Pakistan, Afghanistan, Nepal, Sri Lanka, New York og Washington DC. Hon hevur síðan starvast á Washington Post. Hon býr nú í Chatanooga í Tennessee.
Heiðursløn[rætta | rætta wikitekst]
- 1990 - The John Newbery Medal fyri Shabanu

robotstxt: allowed

filter: keep


text:
Serundirvísing
Tímar til serligan tørv
- Frágreiðing um støðu næmingsins skal gerast av flokslæraranum á hvørjum ári og latast leiðsluni, sum søkir um tímar frá játtandi myndugleikanum, Sermámsdeplinum. Hetta verður gjørt í februar mánaði.
- Leiðsla skúlans ger uppskot til NR-ráðið, hvussu tímarnir til serligan tørv skulu býtast.
Leiðsla skúlans tekur endaliga støðu.
- Serstøk læriætlan verður gjørd fyri einstøku næmingarnar.
- Um serlig tiltøk eru í flokkinum, sum t.d. føðingardagur, gera lærarin í serundirvísing og lærarin, ið hevur flokkin, av, hvussu verður við serundirvísing hesar tímar.
- Eftirmett verður javnan av serundirvísingslærara, flokslærara, lærugreinalærara og skúlans leiðslu og sett út í kortið av nýggjum.
Miðfirrað serundirvísing
- 11% av næmingatali skúlans, teir miðfirraðu tímarnir, verða latnir til serundirvísing og/ella annan námsfrøðiligan stuðul.
- Leiðsla skúlans ger uppskot til NR-ráðið um, hvussu teir miðfirraðu tímarnir skulu býtast.
Leiðsla skúlans tekur endaliga støðu.
- Tá tímarnir verða býttir út á næmingarnar/flokkarnar, verður støða tikin til, um til ber at gera bólkasamansetingar tvørtur um floksmørk.
- Nakrir tímar verða brúktir til at menna næmingar, at geva teimum eina eyka hjálp, so teir skjótari kunnu náa ávísum málum.
T.v.s. at ein lærari undirvísir í styttri ella longri tíðarskeið smáum bólkum ella einstøkum næmingum í grundleggjandi lesing, skriving ella støddfrøði.
Skipanin er fyrst og fremst ætlað næmingum, sum ikki fáa aðra serundirvísing, men tó hava trupult við at fylgja vanligu undirvísingini og kanska eisini mangla okkurt grundleggjandi í innlæringini.
Næmingasamansetingin í bólkinum fer eisini um floksmørk.
Lærarar boða á toymisfundi flokslæraranum frá, tá teir hava næmingar til omanfyri nevndu tímar.
Flokslærarin boðar leiðsluni frá avgerðini.
Leiðsla og tann, ið undirvísir hesar tímarnar, gera í felag av, nær viðkomandi næmingur sleppur framat.
Sama mannagongd verður nýtt, tá næmingur endar skeiðið.
- Flokslærarin setir seg í samband við heimið, áðrenn skeiðið byrjar.
Lærarin, ið lesur hesar tímar, kunnar heimið um skeiðið.
- Serstøk læriætlan fyri árið ella partárslæriætlan verður gjørd fyri næmingarnar.
- Um serlig tiltøk eru í flokkinum, sum t.d. føðingardagur, gera lærarin í serundirvísing og lærarin, ið hevur flokkin, av, hvussu verður við serundirvísing hesar tímar.
- Øll serundirvísing verður javnan eftirmett, og nýggj mál verða sett. Við í hesum eru lærarin í serundirvísing, flokslærarin og lærarin í viðkomandi lærugrein og skúlans leiðsla.


text:
Ein av heimsins mest elskaðu sangskrivarum og sangarum, Kris Kristfofferson, kemur at framføra á G! í summar. Tað verður ein solo framførsla við Kris sjálvum og kassaguitara, tá boðar G! festivalurinf rá í tíðindaskrivi í morgun.
Myndirnar eru tiknar tá eg møtti honum í Kirkjubø og í Norðurlandahúsinum í august fjør.
Kris Kristofferson, sum hevur verið í Føroyum tvær ferðir áður, kemur annars henda veg fyri at taka sær av løttum saman við føroyskum vinfólkum. Men tá ið hann frætti at tað er samstundis sum G! og at pallurin stendur opin fyri honum, so lat hann sær ikki siga tvær ferðir, men játtaði beinanvegin at spæla. Kris vil tó ikki sjálvur hava løn fyri at spæla, men letur barnaheiminum lønina sum gávu.
Í summar spælir Kris nakrar konsertir í Europa, harav ein verður á G! Festival og ein verður á Glastonbury í Onglandi.
Um Kris Kristofferson upplýsir G! festivalurin, at hann varð føddur í Texas inn í eina hernaðarfamilju. Tey fluttu til Kalifornia, har Kris las Creative Writing á fróðskaparsetrinum, Pomona College. Í frítíðini boksaði hann í kappingum. Hansara evni á fróðskaparsetrinum vóru so eyðsýnd, at hann bleiv innlimaður í elsta og hægst metta studentafelagskapinum, Alpha Beta Phi, umframt at vann eitt av heimsins hægst virdu scholarships til at lesa bókmentur í Oxford í Onglandi. Har fór hann so at lesa víðari, boksa, spæla rubgy og skriva sangir. Eftir próvtøku á Oxford fór Kristofferson í herin sum ein ‘Airborne Ranger’ tyrluskipari, har hann gjørdist kapteinur. Í 1965 segði hann nei takk til eitt arbeiði sum undirvísari á West Point hernaðarakademinum. Við íblástri frá sangskrivarum sum Willie Nelson og Johnny Cash fór Kris ístaðin til Nashville at royna seg innan tónleikin.
“Meðan eg var í herinum, var eg ein av teimum fáu, fyriuttan hansara vinir, sum visti hvør Willie Nelson var” minnist Kris. “Eg lurtaði eftir einum plátuvendara, sum var Willie-fjeppari. Hann spældi sangir hjá Willie og tosaði um hann alla tíðina. Tá ið eg so kom til Nashville var Willie longu ein superhetja hjá mær. Fyri fýrar sum meg, vóru Johnny Cash og Willie Nelson gudar. Síðani blivu eg og Willie bestu vinir. Mín fatan av Willie fór frá at mestsum tilbiðja hann, til at varnast, at hann var millum skemtiligastu lortendar, tú kanst ímynda tær.”
Eftir at hava strevast í fleiri ár í Nashville, fekk Kris stóra viðgongd í byrjanini av sjeytiárunum. Sangirnir “Me and Bobby McGee”, “Help me make it through the night”, “Sunday morning coming down” og “For the good times”, sum allir lógu ovast á hittlistunum, vóru við til at endurskapa sjálvt sangskrivarakynstrið innan countrytónleikin. Í 1987 varð mett, at fleiri enn 450 listarfólk høvdu spælt inn løg, sum Kris hevði skrivað.
Hansara dugnasemi innan sangskriving gjørdi at hann eisini fekk gongd á yrkisleiðinar sum framførandi tónleikari og filmssjónleikari. Kris Kristofferson hevur spælt við í meira enn 70 filmum. Hann vann m.a. ein Golden Globe fyri ‘besti leikari’ fyri sín leiklut í filminum “A star is born”.
Kris verður stundum lýstur sum ein listamaður fyri listafólk. Hann hevur vunnið tríggjar GRAMMY, givið út 29 plátur, harav tríggjar saman við vinunum Johnny Cash, Willy Nelson og Waylon Jennings undir navninum Highwaymen. Kris Kristofferson hevur brúkt 30 ár til at spæla konsertir kring allan heimin. Hesi seinastu árini fyri tað mesta einsamallur við kassaguitaranum, har sangirnar standa í miðdepilinum. “Tað er okkurt erligt í tí einfalda. Tað kennist sum beinleiðis samskifti við áhoyraran”, sigur Kris. “Eg havi tað stuttligari saman við bólkinum, men at vera einsamallur er frælsari onkursvegna. Tað er sum at vera ein av teimum gomlu bluesmonnunum, púrasta latin úr.”
Kris Kristofferson hevur nátt status sum ein livandi legenda og mong høvdu helst langtsíðani lagt arbeiðshandskarnar frá sær. Men Kris, sum framvegis er sera kreativur og virkin, gevur sær nærum ikki tíð til at steðga á at anda. Soleiðis koyrir hann á framvegis við konsertum, sangskriving og útgávum. Seinasta útgávan The Cedar Creek Sessions (2016), er ein dupultútgáva við live upptøkum og fevnir um stóran part av tí besta av hansara sangskatti.
Umframt ein heilan hóp av ymsum heiðurslønum, so er Kris innlimaður í Country Music Hall of Fame, hann er vinnari av høgt virda Johny Mercer Award frá Songwriter Hall of Fame, eins og hann fekk “American Veteran of the year award” í 2002. Tá ið hann fylti 70 ár í 2006, tóku vinir hansara upp eina heiðursútgávu við sangum hjá honum. Luttakandi listafólkini taldu m.a. Wille Nelson, Russel Crowe, Emmylou Harris, Roseanne Cash og mong onnur. í 2009 fekk Kris “Johnny Cash Visionary award” frá Country Music Television, og somuleiðis í 2009 fekk hann Icon Award virðislønina frá BMI. Hann fekk Frances Preston Music Industry Award í 2012 og í 2014 fekk Kristofferson GRAMMY Lifetime Achievement Award, umframt PEN Song Lyrics of Litterary Excellence Award.
Tíðindaskriv


text:
Orð og lag: Ókendur
Týtt úr donskum: Victor Danielsen
Upprunaheiti: Sejlende hen over tidernes hav
1. Siglir tú lívsins, hitt stormandi hav,
langt frá tí lukku, tín barndómur gav,
frá teim foreldrum, ið elskaðu teg,
og sum teg lærdu um Frelsarans veg?
Niðurlag: Siglir tú lívsins hitt stormandi hav?
Steðga nú, vinur, tú veitst ikki av,
fyrr enn teg deyðin kann taka í favn;
ov seint er tá til at leita í havn.
2. Siglir tú? Steðga nú skútuni her,
áðrenn í myrkri tú siglir á sker!
Kennir tú vandarnar havinum í?
Sálirnar ótaldar sukku í tí.
3. Syndhavið villa – áh, siglir tú har?
Vel ikki deyðan, nú Gud býður tær
venda tær burtur frá synd – áh, vel hann,
frelsuna vel tær, nú, meðan tú kann!
4. Siglir tú? Velja tú mást – ger tað brátt –
Himmalsins ljós ella Helvitis nátt!
Kalla á Harran – enn, enn kanst tú fá
lívið og sæluna – ivast ei tá!


text:
Orð: Jane Crewdson
Lag: Isaac Smith, James Walch
Týtt: Jákup Olsen
1. Tú, sum várt bikar hevur fylt,
við náði okkum møtt,
tær tøkk fram ber várt hjarta stilt,
ja, fyri beiskt og søtt!
2. Vit takka fyri turru leið
og vøtn so still og fríð,
tey tungu spor, vár fótur steig,
og miskunn tíð um tíð.
3. Vit takka fyri smíl frá tær,
um við, um mót tað ber,
og krúnuna, vit fáa har,
og fyri krossin her.
4. Takk fyri ljósa framtíð har,
takk fyri tað, sum svann,
takk fyri frið, tann frið frá tær,
sum aldri missast kann!


text:
Í dag hava miðdeildin og yngsta deild arbeitt
við ruskinum, sum tey funnu rundan um skúlan, ítróttarhøllina og fótbóltsvøllin
í gjár.
Tey skiltu ruskið sundur í
rúgvur alt eftir, hvussu leingi sundurskiljingin av tí tekur, um tað sleppur at
liggja í náttúruni og rekast.
Vit hava tosað um, hvørjir
sundurskiljarar eru í náttúruni: maðkar, klukkur, sniglar, soppur, bakteriur
o.a.
Aftaná sluppu tey at gera
listarverk burtur úr ruskinum, og tað var stuttligt at síggja, hvussu gott
hugflog okkara børn hava!
Myndirnar tala fyri seg.


text:
Skorheim: Vælkomin á Summar Festival
Sum kommuna eru vit ómetaliga errin av at leggja gras og grús til stórsta tónleikatiltak í Føroyum, og í ár er onki undantak
Hetta vikuskiftið er tað serliga hugaligt at síggja festivalgestir í túsundatali hugna sær til tónleik í heimsflokki, nýta okkara mongu handils- og frítíðartilboð og frammum alt njóta samveruna við hvørjum øðrum.
Býurin og Summarfestivalurin mennast støðugt hvørt ár, og í ár eru fleiri sjónligar broytingar í býnum, sum samstundis eru við til at menna festivalin.
Húsvognabygdin á Sandinum er nú vorðin miðbýarøki í Klaksvík, og Nýggja Biskupstorgið við 30 íbúðum og hølum til annað virksemi er reist. Hetta hevur givið høvi til at flyta húsvognaøkið á Summarfestivalinum út í Klaksvíksgarðin, har festivalgestirnir fáa frálíkar umstøður til húsvognarnar, góðar handilsmøguleikar og samstundis hava góðar gongumøguleikar til sjálvt festivaløkið í miðbýnum.
Harumframt er fríðkanararbeiði farið í gongd við Ósánna, har eitt nú hugnaliga gongugøtan tvørturum Akursmørk kann fríðka og hugna um gangandi ferðsluna ímillum pallarnar á Summarfestivalinum.
Tað er ein sannroynd, at Summarfestivalurin er eitt tónleikatiltak í heimsflokki. Ár eftir ár sleppa vit at hoyra heimshitt á Vágsbøi, og hetta er óivað ein orsøk til, at vit øll somul eru blivin so góð við Summarfestivalin. Lat okkum halda fram við tí og samstundis takka fyriskiparunum fyri tað rimmar arbeiði, tey leggja fyri dagin.
Jógvan Skorheim,
borgarstjóri í Klaksvíkar kommunu


text:
”Greið frá tínum yrki” er tiltak, har handverkarar og yrkislærd greiða næmingum í 8. flokki frá sínum lívi við eini yrkisútbúgving. Tey greiða m.a. frá, hvussu tað er at vera í læru og um teir mongu møguleikar, sum hendan útbúgvingin hevur givið teimum.
Tiltakið varð fyriskipað av Føroya- og Havnar Handverksmeistarafelag, Handilsvinnufelagnum, Ferðavinnufelagnum og KT-felagnum í samstarvi við Yrkisdepilin og Tórshavnar kommunu.
”Vit skipa fyri hesum átakinum, tí vit ynskja at bjóða ungdóminum at taka eina dygdargóða útbúgving”, sigur Sámal Erik Hentze, formaður í Havnar Handverksmeistarafelag. ”Tað tykist ikki, sum at tað er nakað serligt av handverki í fólkaskúlanum. Hetta halda vit vera stórt spell, tí tað finst ein ørgrynna av lærlingaútbúgvingum, sum eru bæði spennandi og gevandi.”
”Men áhugin í tí handaliga er sjónligur í fólkaskúlanum” heldur Sámal Erik Hentze.” Í øllum førum taka bæði næmingar og lærarar sera væl ímóti tiltakinum”. Yrkisdepilin, Tórshavnar kommuna og fólkaskúlarnir í Tórshavnar kommunu skipaðu soleiðis fyri, at allir næmingar í 8. flokki í kommununi komu at lurta.
Tiltakið var í Reinsarínum, Miðlahúsinum og hølunum har á leið. Tey, sum greiddu frá, vóru:
Hetta er triðja árið, at skipað verður fyri hesum tiltakið. Fysta árið var tiltakið fyri Skúlanum á Fløtum. Í fjør vóru allir skúlarnir í Tórshavnar kommunu. Í ár verður tiltakið víðkað soleiðis, at næmingarnir í 8. flokki á Skúlatrøð í Klaksvík eisini fáa høvi at hoyra handverkarar og onnur yrkislærd greiða frá.


text:
Fyrr í vikuni skrivaði eg grein har eg metti, at eg var ársins ljósasløkkjari. Men greinin elvdi eisini til skammlop í ávísum støðum. Serliga á Fjesbókini gjørdi hetta seg galdandi. Nógvir kendir menn lupu á sjógv. Ja teir vassaðu sera langt út. Teir fingu reiðiliga upp í stivlarnar. Sjálvt um onkur av teimum hevur hoyrt um klovstivlar, so høvdu teir heldur ikki hjálpt.
Tað tykist undarligt, at hesir sokallaðu frøðingar, sum enntá ganga fyri at hava eina fagliga meining, nú leypa á bláman og avdúka seg sum einfaldar taskuberarar fyri ávís sjónarmið. Hesir somu, sum hava ákært reiðarar fyri einans at hugsa um sjálvan seg og samstundis latið okkum onnur trúgva, at teir hava eina fagliga meining, til gangs fyri okkum øll.
Uppaftur verri er, at hesir somu menn eru teir einastu, sum hava atgongd til KVF. Havandi í huga, at hugsanin í KVF tykist verða tann sama, sum tað hesir sjálvútnevndu sakligu frøðingar hava boða í nógv ár, er nærliggjandi at hugsa, at talan er um dulda dagsskrá. Í øllum førum er tað ikki plausibult at siga at hetta er tilvildarligt.
Somuleiðis er greitt, at seinastu dagarnar eru stóru kanónirnar brúktar. Tað sum kann krúpa og stuðla uppundir verður drigið fram á torg.
Men tað undrar, at ongin roynd verður gjørd at finna feilir í roknistykkinum! Tað undrar almikið. Hvat er endamálið við at tosa um onkra aðra detalju? Hvat er endamálið við at citera eitt svar, tá ein ikki vil vísa spurning og svar? Er endamálið at krógva tað teir vita, men ikki ynskja at vit skuldu vita?
Vit hava nú í fleiri ár lagt merki til taktikkin. Uttanumtos og persónlig útspilling, tá onnur argument mangla. Teori tikin úr bókum verður citera, samstundis sum nokta verður at samansjóva teori og veruleika. Búskaparfrøði verður førd fram sum exact vísindi. Tað verður latið sum um allir búskaparfrøðingar hava eina og somu meining.
Men alt hetta letur seg bara gera við hjálp frá KVF. Við vilja ella ikki. Úrslitið er tað sama.
Tá teir nú hava brúkt 4 dagar at spotta og flenna, so skal eg rokna fyri teir og vísa hvar tølini koma frá og avdúka at teir ikki argumentera sakliga, men í staðin manipulera. At teir ikki duga at lesa tøl er óhugsandi.
Tí er upp á pláss at greiða nærri frá. Øll tøl eru úr øll tøl tikin úr uppriti um búskaparretnu og tilfeingisrentu, sum búskaparráðið gjørdi í 2014. Uppritið sæst á heimasíðuni hjá Búskaparráðnum.
Heit luft heimaflotin: 341 (a)
Tilfeingisrenta av hýrum: 396 (b)
Tilfeingisrenta reiðarar: 76 (c)
Tilfeingisgjald goldið: 70 (d)
Sambært Búskaparráðnum: 883 (e)
Bara reyp: 117 (f)
Búskaparfrøðiligt reyp: 1.000 (g)
Á síðu 30-38 verður heimaflotin umrøddur. Á síðu 36 sæst talið 341. Og tað sæst eisini, at útrokningar v.m. ikki geva meining. Tí er hetta talið reinur heilaspuni og stendur ongi akademisk mát.
Á síðu 16,18,20,22 og 24 er tilfeingisgjald gjørt upp pr. skipabólk deilt millum hýrur og avlop reiðarans. Har sæst at lønir á 396 mió. eru tilfeingisgjald.
Sama sum undir b. Har sæst at avlop reiðarans, sum er tilfeingisgjald er 76 mió.
Talva 8, síða 27 Tilfeingisgjald í 2012 á 70 var goldið landskassanum.
Samanteljing av a til d
Munur millum samanteljing hjá búskaparráðnum og tað búskaparfrøðingar hava ført fram
Samanteljing av e+f. Milliardina hevur Flóvin nevnt á Facebook og Jóannes og Hermann hava ofta tosa um stór tøl og milliard, tó at teir nevna fleiri ymisk tøl. Herman fyrihelt seg til eina frágreiðing segði hann í KVF.
Vit síggja, at man skal minst verða búskaparfrøðingur fyri at rokna so skeivt og kreativt.
Síðan rokna við hinvegin, fyri at finna tað talið, sum landskassin kann fáa.
Búskaparfrøðiligt reyp: 1.000 (g)
Bara reyp: 117 (f)
Sambært búskaparráðnum: 883 (g)
Heit luft heimaflotin: 341 (a)
Goldin skattur av hýrum: 141 (h)
Partafelagsskattur: 33 (i)
Tilfeingisgjald goldið: 70 (j)
Úrslit higartil: 298 (k)
Av hesum manning góðskriva: 255 (l)
Eftir til reiðara at gjalda: 43 (m)
Á síðu 28 ovast stendur at av tilfeingisgjaldinum á hýrum er skattur á 141 mió. goldin
Á síðu 28 ovast stendur, at reiðarí hava goldið 33 mió. Í pf skatti
Á síðu 28 og í talvu 8 á síðu 27 stendur at 70 mio. eru goldnar í tilfeingisgjaldi.
Samanteljing av tølum
Tað framgongur av uppboðssølum og teimum uppskotum sum hava sæð dagsins ljós, at ætlanin er at manningar skulu ikki gjalda tilfeingisgjald. Tilfeingisgjald sum manningar skuldu gjalda var 396 milliónir. Skattur av hesum sambært (h) er 141 mió. Tí er manningin netto góðskriva fyri 255 milliónir
Tilsamans skuldu reiðarar gjalda 76 mió. í tilfeingisgjaldi. Teir hava goldið 33 mió. og tí mangla teir sambært útrokning hjá búskaparráðnum at gjalda 43 milliónir.
Tað er sera harmiligt at ráðgevi hjá Løgmanni og Lærarin í Búskapi á Setrinum skulu tileinkisgera slíka útrokning. Sum sæst her, so eru øll tøl tikin úr uppriti um búskaparretnu og tilfeingisrentu, sum búskaparráðið gjørdi í 2014. Alt almenn tøl, sum tað er púra óhugsandi at menn ikki hava lisið.
Onki tal, ikki eitt einasta tal, havi eg rokna ella mett sjálvur.
Tað er rættuliga alvorligt, at ódokumenteraða ráðgeving løgmans er ca. 950 mió. ov høg. Ráðgevingin skal lækka 95% fyri at verða røtt. Tað sum er goldið, er 244 milliónir. Umframt kunnu vit siga at tær 43 milliónirnar skulu við. Tí er tilfeingisrentan fyri 2012 287 milliónir. Framvegis skal ráðgevingin lækka. Um vit pynta tølini við hesum, so er ráðgevingin bara 70% skeiv.
Ongin hjálp er at heinta frá Búskaparprofessaranum á Setrinum. Eisini hann brúkar ódokumentera tøl. So skilið er ringt. Út av lagið vánaligt. Og public service alarmurin tykist royna, eftir besta førimuni, at ganga á tá, soleiðis at vit framhaldandi sova okkara Tornerosu-svøvn.
Og soleiðis hava Høgni og Aksel frítt slag at manipulera fjøldina, sum framvegis trýr at fiskivinnunýskipan viðførur skattalætta á 2 x flatskattin. Og tað ringasta er sjálvandi at teir trúgva sær sjálvum, tí at teir, sum eiga at veita teimum sakliga ráðgeving, ikki røkja sína uppgávu á fullgóðan hátt
Eivind Jacobsen
Strendur
P.S. Veiðan av makreli er 1,2 mió. tons. Miðal ár er 716.000. Somuleiðis var veiðan í 2006, sum er vánaligasta árið sambært hagtølunum einans 454.000 tons. Tí er tilfeingisgjaldið hægri nú. Hýruprosent liggur um 30 og skattaprosent um 50. Prísur á makreli er 6 krónur. Vit halda okkum eiga 12% av totalinum. Skipini klára at gjalda rakstarútreiðslur eitt miðal ár. Hvussu nógv minni fær landskassin eitt miðal ár og hvussu nógv minni fær landskassin tað ringasta árið? Kanska tit duga at rokna tað? Hóast hesar upplýsingar er úrslitið rættuliga variabult og tá brúka vit fastan søluprís.


text:
Waldhorn (F-horn)
Waldhorn (F-horn) hoyrir til messingfamiljuna ið eisini telur ljóðføri sum trompet, trombon og tuba. Waldhornið er eitt av teimum serstøku ljóðførunum í familjuni, við tað at tað er runt sum eitt posthorn.
Waldhornið er eitt av teimum gomlu ljóðførunum í familjuni, og ljóðførum sum heild. Tað varð oftast brúkt í samband við jakt og kríggj.
Tað modernaða hornið byrjaði sína tíð í Frankaríki sum eitt “natúr” horn og var bert eitt langt rør (sum post horn) ið skifti dur við at skifta boylar út.
Í umleið 1827 fekk Waldhorni roterventilar, ið gjørdi at tað kundi spæla allar tónar, sum hini ljóðførini.
Ljóði úr Waldhorninum kemur, tá man “prutlar” í munnstykkið, ið síðan sendir vibratiónir í hornið og út gjøgnum klangstykkið. Hettar skapar eitt bleytt og flott ljóð.
Til ber at spæla Waldhorn tá man er um 8-9 ár. Undirvísingin er einkultundirvísing í 30 min. um vikuna og orkesturspæl í 60 min. min um vikuna.
Messinglærarar undirvísa øll ljóðføri í familjuni, og eru teir hesir.
Ken Jones, Atli K. Petersen, Jens Knudsen, Ólavur Olsen og Johan Hentze


text:
- Publiceret den 22 februar 2012
- Víst: 17147
Fyri oman Rætt / Fjallið
Tað var í 2010, at bygdin fekk henda nýggja hagapartin: Fyri Oman Rætt/Fjallið. Áseyðatalið er 136, og markið í millum teir báðar nýggju hagarnar gongur úr Neytaliðinum, niðan á Barmsbrekku, niðan á Háls, norður um Háls og oman í Rógvugil (niðan fyri Festirstein), úr Rógvugili á skák norður ímóti Gjógv (heiman fyri Húsið) og frá Gjógv oman á Róvuna.
Tann 25.10.10 hevði Omanrætt/Fjallið sín fyrsta fund og valdi hesar í hagastýrið: Páll Sivertsen, Óla Debes, Jákup Matras, Súna Christiansen og Jóhannes Juhl Johannesen. Sum røktingarmenn vórðu valdir Óli Debes og Páll Sivertsen. Á sama fundi varð samtykt at søkja Umhvørvisstovuna um loyvi at geva haganum navnið Ambadalur.
Røktingarmenninir Páll og Óli
Fyri oman Rætt/Fjallið er ein 2 marka hagi. Sambært úrskurði í sambandi við útskiftingina skuldi Fyri oman Rætt/Fjallið hava 136 hagfastar seyðir.
Fleiri myndir: myndasavn - 2010 - novembur.


text:
Skíggjaráð
Støðugt og gott internetsamband gevur okkum nærum óavmarkaðar møguleikar. Vit kunnu reika á netinum, har vit kunnu finna hentar upplýsingar, hava samband við fólk, sum búgva hinumegin jørðina, keypa ella spæla. Tað er heilt fantastiskt.
Men vandi er í allari vælferð.
Vit kunnu missa okkum sjálvi burtur og gloyma alt tað, sum er beint rundan um okkum, og vit geva okkum ikki far um, hvar ið tíðin fer. Vit kunnu missa tað góða sambandið við tey, sum vit eru saman við í gerandisdegnum.
Vit vita, at tað hevur týdning fyri okkara likamligu og sálarligu heilsu, at vit eru virkin og koma hvør øðrum við. Sjáldan eru vit nærverandi og virkin, meðan vit eru á netinum, tí kann tað hava neiliga ávirkan, bæði á okkara sálarligu og likamligu heilsu, um vit ikki eru varug við okkara skíggjanýtslu. Vit kunnu eisini gerast bundin av at vera á netinum og hyggja í ein skíggja allan dagin.
Fólkaheilsuráðið vil varpa ljós á skíggjanýtslu og kemur tí við nøkrum ráðum, sum kunnu minna okkum sjálvi og hvør annan á, at vit skulu avmarka skíggjanýtsluna, og at tað eisini er gott at gera okkurt uttan skýggja.
Við vón um, at ráðini vera væl móttikin til gagns fyri okkum øll.
Fólkaheilsaráðið A2 plakat skíggjaráð.pdf


text:
er væl umtóktur drykkur, sum verður framleiddur í ymsum londum. Er drykkurin úr USA, verður hann skrivaður Bourbon, og er drykkurin írskur, siga og skriva vit Whiskey. Í Skotlandi og aðrastaðni skrivast drykkurin Whisky.
Ymsu nøvnini eru vard, og reglur eru fyri, nær hvørt heiti kann prentast á fløskur. Aftrat skotum, írum og amerikanarum framleiða walisar, kanadiarar, sviar, japanar, fraklendigar, indarar, pakistanar og avstraliarar whisky.
Upprunin til whisky
Hildið verður, at írskir munkar vóru teir fyrstu, ið gjørdu whisky. Teir høvdu lært kynstrið at destillera úr Miðeystri í 6. øld, har drykkurin fyri tað mesta varð nýttur sum heilivágur.
Eftir at írarnir høvdu gjørt whisky í 600 ár, fóru skotar at gera whisky í 12. øld. Írskt whisky var heilt til byrjanina av 20. øld nógv tað mest selda á heimsmarknaðinum.
Síðan er viðvent í holuni, og í dag eigur Skotland meginpartin av heimsmarknaðinum fyri whisky.
Framleiðslan
Whisky verður framleitt úr korni, bygg, rug, hveiti ella mais, sum verður gerað og síðan dropadrivið. Malt whisky er gjørt úr bygg.
Malting:
Byggið verður lagt á blot í køldum vatni í 2-3 dagar og síðan lagt at spíra og turka. Byggið verður eftir hetta nevnt malt.
Mesking:
Maltið verður malið og blandað við heitt vatn. Á hendan hátt endar søtevnið í maltinum í sevjuni. Hetta verður vanliga gjørt tríggjar ferðir.
Gering:
Gerin, sum ger sukurið um til alkohol, verður latin í sevjuna. Tá 40-72 tímar eru gingnir, er sevjan gjørd um til eitt slag av øli á 8-9 prosent.
Destillering:
Eftir geringina verður sevjan kókað, so bara alkoholið verður vunnið úr sevjuni. Hetta verður gjørt 2-3 ferðir.
Búning:
Skotskt whisky skal goymast í minst trý ár á eikitunnum. Hetta skal gerast í Skotlandi, um tað skal kunna kallast skotskt.
Navnið Aquavitae, sum merkir lívsins vatn, varð í fornari tíð latínska navnið fyri whisky. Hetta stavar frá tí gæliska orðinum uisege beatha, sum við tíðini bleiv sagt usquebaugh og her er tað navnið whisky stavar frá.
Borðreiðing: Whisky skal njótast við uml. 16-18°, tá fæst besti smakkur og angi. Nýt helst eitt tulipanskapað glas, tí hetta heldur best anganum, men eisini cognac- og hvítvínsgløs eru egnaði.
Vatn: Blandað verður oftast við vatni, fyri at lækka alkoholstyrkina. Alkoholið doyvir ofta bæði angan og smakkin, og vatndroparnir fáa øll aroma-evnini
fram. Um tú velur at blanda við vatni, skal vatnið helst hava sama hita sum whisky.
Goymsla: Lat ikki fløskuna standa í beinleiðis sólarljósi, tí hetta kann broyta smakkin og litin. Best er ikki at lata fløskuna standa ov leingi uttan propp.


text:
Samfelagskunning er almenn kunning til samfelagið. Tá ein sendur út samfelagskunning, skal hon verða viðkomandi fyri ein størri bólk í samfelagnum. Tað er brúkarin sjálvur, ið velur, hvat fyri samfelagskunning hann ynskir at fáa.
Lítli pakkin er væl egnaður til feløg og kommunir, ið ikki nýtast at senda nógva kunning um mánaðin, og einans senda innan eitt evni.
Nøgd av boðum: 10
Fyrispurningar: Nei
Evni: 1
Staðseting á korti: Nei
Fleiri mál: Nei
Mynd: Ja
Miðlafíla: Nei
kr/mðn.
Miðal pakkin er væl egnaður til feløg og kommunir, ið senda hampuliga nøgd av kunning um mánaðin, og senda innan tvey evni.
Nøgd av boðum: 25
Fyrispurningar: Nei
Evni: 2
Staðseting á korti: Nei
Fleiri mál: Nei
Mynd: Ja
Miðlafíla: Nei
kr/mðn.
Stóri pakkin er væl egnaður til feløg og kommunir, ið senda nógva kunning um mánaðin, og senda innan trý evni. Harumframt ber til at senda fyrispurningar við stóra pakkanum.
Nøgd av boðum: 75
Fyrispurningar: Ja
Evni: 3
Staðseting á korti: Ja
Fleiri mál: Ja, 2
Mynd: Ja
Miðlafíla: Ja
kr/mðn.
Gull pakkin er væl egnaður til feløg og kommunir, ið senda heilt nógva kunning um mánaðin, og senda innan fleiri evni. Harumframt ber til at senda fyrispurningar við gull pakkanum.
Nøgd av boðum: 300
Fyrispurningar: Ja
Evni: 4
Staðseting á korti: Ja
Fleiri mál: Ja, 3
Mynd: Ja
Miðlafíla: Ja
Virkisloysnin hjálpir einari fyritøku við at kunna starvsfólki á ein einfaldan og ómakaleysan hátt, soleiðis at tey við bert einum klikki, finna kunningina. Kunningin verður send beinleiðis út á Alarm.fo appina, ið fylgir við hesari loysnini.
Lítli pakkin er væl egnaður til smærri fyritøkur og stovnar, ið hava uml. 15-20 fólk.
Nøgd av bólkum: 3
Nøgd av boðum: 20
Nøgd av limum: 20
Mynd: Ja
Miðlafíla: Nei
kr/mðn.
Miðal pakkin er væl egnaður til smærri fyritøkur og stovnar, ið hava uml. 30-50 fólk.
Nøgd av bólkum: 7
Nøgd av boðum: 50
Nøgd av limum: 50
Mynd: Ja
Miðlafíla: Nei
kr/mðn.
Stóri pakkin er væl egnaður til stórar fyritøkur og stovnar, ið hava uml. 75-150 fólk.
Nøgd av bólkum: 15
Nøgd av boðum: 120
Nøgd av limum: 150
Mynd: Ja
Miðlafíla: Ja
kr/mðn.
Gull pakkin er væl egnaður til stórar altjóða fyritøkur og stovnar, ið hava 200-1500 fólk.
Nøgd av bólkum: Óavmarkað
Nøgd av boðum: Óavmarkað
Nøgd av limum: Óavmarkað
Mynd: Ja
Miðlafíla: Ja
Tiltaksloysnin hóskar seg væl til festivalar, stevnir og størri tiltøk, men kann eisini nýtast til m.a. fjepparabólkar, handlar v.m.
Lítli pakkin er serliga væl egnaður til smærri bólkar, so sum frítíðarítriv ella líkandi.
Nøgd av bólkum: 1
Nøgd av limum: 100
Boð á fleiri málum: Nei
kr/mðn.
Miðal pakkin er serliga væl egnaður til áhugabólkar, ið ikki hava nógvar limir.
Nøgd av bólkum: 1
Nøgd av limum: 250
Boð á fleiri málum: Nei
kr/mðn.
Stóri pakkin er serliga ætlaður teimum, ið ynskja at samskifta við nógv fólk.
Nøgd av bólkum: 2
Nøgd av limum: 1000
Boð á fleiri málum: Ja
kr/mðn.
Gull pakkin er serliga væl egnaður til stór tiltøk, so sum festivalar og stevnur.
Nøgd av bólkum: 5
Nøgd av limum: Óavmarkað
Boð á fleiri málum: Ja
Allir prísir eru uttan mvg.


text:
Starvsvenjing
Starvsvenjing gongur fyri seg runt alt landið !
Heilsuhjálparanæmingar eru 2x10-12 vikur í starvsvenjing
- á stovni innan eldraøki
- í heimatænastuni
Heilsurøktararnæmingar eru 3x12 vikur í starvsvenjing
- á stovni innan eldraøki,
- á sjúkrahúsi
- innan fyri psykiatriska økið
Nágreinilig vikutíðarætlan fyri starvsvenjingartíðarskeið.
Starvsvenjing - heilsuhjálparaútbúgving
Starvsvenjingin gongur fyri seg á ymiskum arbeiðsplássum innan eldraøki.
Starvsvenjingarstaðið virkar fyri, at næmingurin fær upplæring og fjølbroyttar arbeiðsroyndir innan virkni, stuðul, røkt og umsorgan.
Somuleiðis skal næmingurin læra seg grundleggjandi og fyribyrgjandi heilsutiltøk og í tvørfakligum samstarvi vera við til at skapa heildarloysnir og fremja átøk, sum eru lagað eftir borgarans tørvi, og sum skapa samanhang í gerandisdegi borgarans.
Starvsvenjing - heilsurøktaraútbúgving
Starvsligi útbúgvingarparturin fevnir um ymisk starvsøki í eldraøkinum, og í almanna- og heilsuverkinum.
Starvsvenjingarstaðið virkar fyri, at næmingurin fær upplæring og fjølbroyttar arbeiðsroyndir innan virkni, stuðul, umsorgan, heilsu og sjúkrarøkt.
Í starvsliga útbúgvingarpartinum skal næminguri læra at arbeiða heilsufremjandi og sjúkufyribyrgjandi. Næmingarnir skulu fáa ymiskar og fjøltáttaðar royndir við sjúklingum og borgarum, sum hava tørv á stuðli ella røkt, orsakað av eitt nú sosialum, sálarligum ella likamligum trupulleikum ella sjúkum. Harumframt skal næmingurin ogna sær vitan um tænastur, sum tað almenna, eins og privat virki, kunnu bjóða.
Næmingurin skal gerast førur fyri at greiða úr hondum samskipandi og undirvísingarligt virksemi.
Brot úr Námsskipanini:
Heilsuskúli Føroya hevur yvirskipaðu ábyrgdina av útbúgvingunum og ger í námsskipanini reglur fyri útbúgvingina. Mentamálaráðið góðkennir Námsskipanina.
Starvsvenjingarstaðið hevur ábyrgd av starvsvenjingarpartinum og leggur starvsvenjingartíðina til rættis, við støði í námsskipanini og útbúgvingarbókini hjá næminginum.
Starvsvenjingarstaðið skal avgreiða og allýsa ábyrgd, førleikar og uppgávur í samband við vegleiðing, í mun til yrkisbygnaðin á staðnum. Leiðsla og vegleiðarar skulu kenna ábyrgd teirra og endamálið við útbúgvingini og útfrá hesum lýsa lestrarumhvørvið á staðnum.
Starvsvenjingin skal skipast soleiðis, at eitt námsfrøðiligt endamál er við uppgávum, ið næmingurin hevur, útfrá teimum málum, sum eru fyri starvsvenjingarpartarnar.
Partar av starvsvenjingini kunnu fara fram í venjingarstovu skúlans.


text:
Alment innlit
Alment innlit
Allir borgarar hava rætt til innlit í málsviðgerðina hjá almennum myndugleikum. Hóast rættin til innlit hevur lógin fleiri undantøk, sum avmarka innlitið. Sum dømi kunnu nevnast: innanhýsis arbeiðsskjøl, innlit í privat og fíggjarlig viðurskifti hjá einstaklingum o.s.fr.
Umbønir um alment innlit í málsviðgerð í Klaksvíkar kommunu skulu sendast skrivliga til klaksvik@klaksvik.fo.
Er ein áheitan ikki játtað ella noktað innan 10 dagar frá móttøku, skal ein orsøk og kunning um, nær avgerð fellur, skrivliga gevast tí, sum hevur biðið um innlit. Annars verður víst til fyrisitingarlógina og lógina um alment innlit.


text:
Myndatakari: Gulakur Zachariasen
Í nógv ár hava vit brúkt tann sonevnda 13-talsstigan, tá ið próvtøl hava verið givin.Frá skúlaárinum 2011-2012 er hetta broytt, so at teir næmingar, sum fóru í 8. flokk í 2011 og tóku 9. floksprógv á sumri 2013, fingu sum teir fyrstu próvtøl sambært nýggja próvtalsstiganum.
Nýggi próvtalsstigin, sum fevnir um 7 próvtøl, er avgjørdur. Tað merkir, at próvtølini í nýggja próvtalsstiganum verða beinleiðis borin saman við tey førleikamál, sum eru sett í námsætlanini fyri ta ávísu lærugreinina. Nýggi próvtalsstigin samsvarar við altjóða ECTS-próvtalsstigan.
Í 2007 varð nýggjur próvtalsstigi settur í gildi í Danmark, so at danska próvtalsskipanin gjørdist líkari teirri í hinum evropeisku londunum. Nýggja próvtalsskipanin byggir á altjóða ECTS-próvtalsskipanina, sum nýtir bókstavirnir A-F sum próvtalsvirði.
Hví nýggjan próvtalsstiga?
Fleiri orsøkir eru til at vit skulu hava nýggjan próvtalsstiga, ECTS-stigan, sum hann eisini verður nevndur. Ein av orsøkunum er, at vit betur skulu kunna samanbera føroysk próvtøl við altjóða próvtøl, sum flestu grannalond okkara nýta.
Hetta fer at gera tað einfaldari hjá lesandi føroyingum at søkja inn á útlendskar útbúgvingar.
13-talsstigin hevur verið trupul at samanbera við próvtalsstigar í øðrum londum, einamest tí at tann stigi, ið mest verður nýttur í Evropa (ECTS-stigin), hevur sjey próvtøl. Nýggi próvtalsstigin hevur sjey próvtøl, sum eru tey somu sum í ECTS-stiganum.
Á fleiri hægri lærustovnum kring heimin er hægsta próvtal avgerandi fyri at verða upptikin. Sambært 13-talsstiganum var 13-talið tað hægsta próvtalið, men samstundis var hetta eitt sokallað “undantakspróvtal”, sum sjáldan varð givið. Í nýggja próvtalsstiganum eru eingi undantakspróvtøl.
Ein onnur orsøk til at ganga frá 13-talsstiganum er hon, at hesin próvtalsstigi kundi verða nýttur á sera ymiskan hátt, frá einari lærugrein til aðra, og frá einari útbúgving til aðra.
Vegleiðing í at nýta nýggja 7-talsstigan
Vegleiðingar í at nýta nýggja próvtalsstigan eru gjørdar.
Vegleiðingin til fólkaskúlan sæst her.
Vegleiðingin til miðnámsskúlarnar sæst her.


text:
12/23/17
Jólagreat 23. des.
Tað nyttar lítið at gera ein tónleikajólakalendara uttan Jóla Elvis. Fyrsta jólaplátan hjá Elvis, Elvis' Christmas Album, kom út í 1957. Tað eru 60 ár síðani í ár. Hetta var meðan Elvis enn var eitt feskt navn í amerikanskum tónleiki, og útgávan var tann fjórða í hansara diskografi. Fólk vóru von við tann villa rock'n'roll og rockabilly Elvis, og hetta var fyrstu ferð at eitt annað slag av Elvis kom undan kavi. Við tíðini løgdust alsamt fleiri sløg afturat. Fleiri sløg av Elvis.
Myndin omanfyri er av okkara LP, og tað er endurútgávan á Camden/Pickwick í 1975, ið talan er um. Hendan útgávan hevur eina øðrvísi raðfylgju enn uppruna útgávan frá 1957, og sangvalið er eisini eitt sindur øðrvísi. Uppruna útgávan hevði átta jólasangir, umframt fýra gospel sangir saman við The Jordanaires. Endurútgávan hevur teir átta jólasangirnar í øðrvísi raðfylgju, umframt 'If Every Day Was Like Christmas' og 'Mama Liked The Roses'. Serliga tann seinni er eitt frálíkt uppískoyti, men tá avtornar dámar mær helst best upprunaútgávuna. Best man vera at hava báðar standandi lið um lið.
Tá jólaplátan kom út av fyrstan tíð, vóru fólk ymisk á máli um hana. Tað sigst at Irving Berlin, sangskrivarin handan Bing Crosby jólaklassikaran 'White Christmas', hataði Elvis'sa útgávu av sanginum. Allarhelst tí Elvis heintaði sær íblástur úr rhythm&blues, og slíkt var ikki væl sæð tá í tíðini. Hvussu enn er og ikki, so gjørdist Elvis' Christmas Album best seljandi jólapláta nakrantíð í USA, og altjóða hevur hon eisini selt mikið væl. Talan er eisini um eina góða jólaplátu. Elvis er ikki at kimsa at.
Myndin omanfyri er av okkara LP, og tað er endurútgávan á Camden/Pickwick í 1975, ið talan er um. Hendan útgávan hevur eina øðrvísi raðfylgju enn uppruna útgávan frá 1957, og sangvalið er eisini eitt sindur øðrvísi. Uppruna útgávan hevði átta jólasangir, umframt fýra gospel sangir saman við The Jordanaires. Endurútgávan hevur teir átta jólasangirnar í øðrvísi raðfylgju, umframt 'If Every Day Was Like Christmas' og 'Mama Liked The Roses'. Serliga tann seinni er eitt frálíkt uppískoyti, men tá avtornar dámar mær helst best upprunaútgávuna. Best man vera at hava báðar standandi lið um lið.
Tá jólaplátan kom út av fyrstan tíð, vóru fólk ymisk á máli um hana. Tað sigst at Irving Berlin, sangskrivarin handan Bing Crosby jólaklassikaran 'White Christmas', hataði Elvis'sa útgávu av sanginum. Allarhelst tí Elvis heintaði sær íblástur úr rhythm&blues, og slíkt var ikki væl sæð tá í tíðini. Hvussu enn er og ikki, so gjørdist Elvis' Christmas Album best seljandi jólapláta nakrantíð í USA, og altjóða hevur hon eisini selt mikið væl. Talan er eisini um eina góða jólaplátu. Elvis er ikki at kimsa at.
Subscribe to: Post Comments (Atom)


text:
Barnagarðsbørn í bygdarhúsið
Síðani 2006 hevur Lítlifløttur verið karmurin hjá okkara yngstu børnum. Umstøðurnar eru framúr góðar, bæði inni og úti. Lítlifløttur er staðsettur í einum serliga mennandi øki, har tað er frítt fyri eystureftir, fótbóltsvøllur og bygdahús eru sunnanfyri og avbjóðandi lendi er vestur- og norðureftir. Fossurin og áin norðanfyri leggja ein sissandi og hugvekjandi dám á gerandisdagin, og hagalendi vestureftir, við homrum, heyggjum og gilum, leggur upp til nógvar túrar, sum vekja ansin fyri náttúru, fenaði og fuglalívi og styrkja motorikk og koordinatión bæði hjá børnum og vaksnum.
Pláss er fyri umleið 100 børnum, frá vøggustovu og upp til 2. skúlaflokk, og støddin á stovninum hevur higartil verið sera passandi, og vit í kommununi hava verið sera glað fyri stovnin og eisini børn og foreldur lata sera væl at umstøðunum.
Longu eftir summarfrítíðina 2016 merktu vit eina øking í barnatalinum og innskrivingunum á Lítlafløtti, og økingin bleiv við at halda fram, soleiðis, at kommunustýrið tíðliga á vári í ár tók avgerð um, at vit máttu gera átøk fyri at vaksa um hølini og á tann hátt kundu nøkta ansingartørvin.
Sum eina fyribilsloysn hevur kommunustýrið saman við leiðsluni á Lítlafløtti valt at lata eina barnagarðsstovu upp í bygdahúsinum, sum liggur beint við Lítlafløtt. Umstøðurnar inni í bygdahúsinum eru eisini sera góðar, og Lítlifløttur fer at bjóða teimum elstu barnagarðsbørnunum at halda til í matstovuni og gamla køkinum í bygdahúsinum.
Av tí, at hesin parturin av bygdahúsinum verður brúktur til barnaansing, so verður minni pláss til annað alment og kommunalt virksemi í bygdahúsinum, men tað verður av øllum alvi arbeitt við at finna ta bestu varandi útbyggingarloysnina, soleiðis, at bygdahúsið kann nýtast sum bygdahús og hølistørvurin á barnaansingarøkinum verður nøktaður langt inn í framtíðina.


text:
Føroyskir sangtekstir
- Í angist Jesus bað har í Getsemane
- Í ævir, Gud, við tær
- Í bankum liggja nógvar milliónir
- Í barmi mær býr einki gott
- Í barmi mínum
- Í barnaárum lívið blómar
- Í barnagarði ynski eg
- I Believe In You
- Í Betlehem á nátt eitt fjós
- Í Betlehem í Dávids stað
- Í búna dýrum mín Harri er
- Í búri
- I carry with me great dreams
- Í dag enn tolin Jesus stendur
- Í dag er so ljóst
- Í dag vil eg prísa Tær, Frelsari mín
- Í dag vit á apostla vís
- Í dag vitjar Jesus títt hjarta
- Í dalinum ein smátta lá
- Í dalinum hugtungur gekk eg
- Í dans
- Í Dávids húsi opnað er kelda rein og klár
- Í Dekapolis Jesus gekk ein dagin
- Í deyðans bondum Jesus lá
- Í deyðaskuggans landi
- Í dráttratíð
- Í dreymalandi
- Í eini lon
- Í eyðmýkt her eg nígi niður
- Í eystri reis upp sólin skær
- Í felagsskapi um títt borð
- Í forðum gjørdi Guð máttug undur
- Í fornari tíð ein ørk smíðað varð
- Í Føroyum er hart um vetrartíð
- Í Galilea við vatnið stilla
- Í gjár
- Í gjár, í dag, ja, alla tíð hin sami Jesus er
- Í góðsku síni Gud oss gav
- Í góðum veðri hann dyrgdi
- Í Gøtu ein dag
- Í Guds herklæðum vinna vit landið ein dag
- Í Guds hús tveir mans fóru
- Í Guds orði eg kann sjá
- Í Guds orði stendur skrivað um, at tú eitt víntræ er
- Í Guðs húsi
- Í Gundadali
- Í Halgubók vit lesa um skaparverkið stórt
- Í Harrans hondum eri eg
- Í Harrans hús tvey eldri fólk sær leita
- Í henda halga Harrans sal
- Í hesi sælu jólatíð
- Í hesi tíð – eg vil vera við
- Í hesi tíð tær tørvar frelsu
- Í hesi verð vit eru einans gestir
- Í heygadali
- Í Himlinum mangt vakurt er, eg síggja skal ein dag
- Í himmalheiminum
- Í himmalin á fold vit longu eru sett
- Í himnabúð, í himnabúð
- Í hjarta mínum tónar sangur alt síðan Jesus frelsti meg
- Í hoyna
- Í hundraðtúsundtali her
- Í hvørjari vrá nú lýsa
- Í hvørjum nærkast mín burturferð
- Í Jerusalem hin Hvítusunnudag tá Andin fall
- Í Jesu Kristi ert tú vorðin
- Í Jesu navni aftur verð
- Í Jesu navni byrjum vær
- Í Jesu navni savnað
- Í Jesu navni uttan líka
- Í Jesu navni, Faðir vár
- Í Jesu sárum frið eg fann
- Í Jesusi eg eigi so undurfult eitt lív
- Í Kána eitt kvøldið
- Í Kána varð eitt merkisbrúdleyp hildið
- Í kærleika nú Harrin Jesus leitar
- Í kioskini
- Í Kristi ílatin vit eru vorðin
- Í krossins skugga
- Í lívinum eg síggi so manga bundna sál
- Í lívsins ódn sum dúvan rædd
- Í mai er so stuttligt
- Í middagshita møddur her
- Í Mikladali er nú veitslulag
- Í míns Faðirs ljósa Húsi fylt við signing, gleði, frið
- Í mínum hjarta er gleði
- Í Náin einkarsonur út varð borin
- Í nátt eg sá ein jólamann
- Í nátt í svøvni birtist mær ein dreymasjón so góð
- Í nátt meðan eg svav
- Í náttarmyrkri sál mín lá
- Í oyðimørk burtur av slóðaðum vegi
- Í oyðimørk ein mannamúgva situr
- Í oyðimørkum fram við vatnsins strendur
- Í øldir hevur staðið her
- Í Rio, í Reykjavík ella í Havn
- Í Róm í fangahúsi
- I run the carousel
- I see you
- Í skúri
- Í sól og í mána og stjørnunum við
- Í sólarrenning
- Í staðnum Betlehem
- Í stríðnum til ein stað eg flýggi
- Í summarhýri
- Í Sundalagnum ein sólskinsdag
- Í syndaleinkjum mín sál var fjøtrað
- Í syndamyrkri gekk eg
- Í syndamyrkri mín sál var fjøtrað
- Í syndini eg blindur lá
- Í syndini eg gleddi meg
- Í tær vit hvíla
- Í tær, áh, Jesus, fann mín sál
- I Think the World of You
- Í tí Kletti, sum brast fyri meg
- Í tí kvirru kvøldarskýming, gylt við reyðum skýggjum er
- Í tí landinum langt burtur
- Í tí stilla kvøldartíma
- Í tí stilla morguntíma
- Í tíð sum hesi tær nýtst Jesus
- Í tíðarinnar skýming eg í undran standi her
- Í tínum eygum
- Í tínum navni, Jesus
- Í tínum tonkum
- Í tínum trygdarskugga
- Í tólv ár blóðsjúk kvinna
- Í tonkum so djúpum eg stóð ein dag
- Í tøkum tíma
- Í Trøðum á Sandi
- Í trúnni vit heimlandið sjá
- Í ungdómi stóð
- Í upphavi var orðið fyrst
- Í urtagarð Hans komi eg
- Í vandaferð á hvørji leið
- Í Vesturhavi har liggur eitt land
- Í viðalundi
- I was just thinking
- Í Würzburg ringir hvør klokka til fest
- I’m on my way to Heaven
- I’ve lost it
- Ictus
- Íðin gakk ta smølu leið
- If I could
- If I Needed You
- ÍF, vit rópa ÍF
- Ígjøgnum Jerúsalems gøtur
- Ikaros
- Ikki ein spurvur fellur, uttan at Guð veit av
- Ikki enn – so sigur tú
- Ikki faðirleysir, so tú segði jú
- Ikki hvør, sum sigur: Harri, Harri
- Ílatin svart
- Illlýsi í november
- Ímeðan mangur svangur er
- Ímillum boðar, brot og sker
- In from the rain
- In memoriam: M.A. Jacobsen
- In the high and heavenly places
- Indigo brow
- Ingen kan erstatte dig
- Inn í gyltan sal
- Inn í høgu himmalhøll
- Innanvert ella uttanvert?
- Innast í sál eg ein longsul beri
- Insane
- Insomnia Suite
- Into the storm
- Isabelle
- Isen den smelter
- Ísland
- It’s Jesus you’re looking for
- Ivandi sál, sum hvílu ei fann
- Ivi
- Ivi í huga tungur er


text:
Rakul Sjúrðardóttir Frederiksberg
12.03.2017 - 10:40
Mentan > Uttanlands > Annað
Joni Sledge, ein av sangarinnunum í bólkinum Sister Sledge, er funnin deyð í heimi sínum í Phoenix. Hetta skrivar bt.dk.
Sister Sledge eru kendar fyri lagið "We are Family", sum kom út í 1970-unum.
Joni Sledge varð bert 60 ár, og enn er óvist, hvør orsøkin til deyða hennara er.
Joni og systrar hennara, Debbie, Kim og Kathy stovnaðu í 1971 bólkin Sister Sledge, og stríddust í fleiri ár at verða kendar. Frambrot teirra var, tá sangurin "We are family" kom út í 1979.
Niðanfyri ber til at hoyra lagið "We are family".


text:
Hvussu frískt er hjarta títt?
Hevur ein lækni nakrantíð givið tær loyvi til at royna sítt læknalurt (stetoskop) og givið tær møguleikan fyri at lurta eftir tínum egna hjarta? Tað er ein sera løgin uppliving at kenna tað fasta stevið hjá teirri gøgn, sum byrjaði at virka longu áðrenn tú vart føddur og fer at halda á við at sláa so leingi tú livir.
Táið Sue Monk Kidd var sjúkrasystir á eini barnadeild á einum sjúkrahúsi, lat hon ofta teir ungu sjúklingarnar royna at lurta eftir teirra egna hjarta. Ein dagin, táið hon sera varin hevði lagt stetoskopið at oyranum hjá einum 4-ára gomlum drongi, sum at Dávid, segði hon við hann: "Lurta nú væl eftir. Hvat er tað tú hoyrir?" Hann rukkaði eygnabrýrnar í djúpum tonkum, og við einum bjørtum smíli spurdi hann: "Er tað ikki Jesus, sum bankar uppá?"
Gloym lívvirkisfrøði og lat Dávid verða tín lærara. Frá einum andaligum, heilsuligum sjónarmiði og ævigari ætlan, hevði hann rætt. Jesus Kristus, hin krossfesti Frelsarin og hin upprisni Harrin í dýrd bankar í roynd og veru á hvørt mannahjarta. Hjarta okkara er veruliga kjarnan í tilveru okkara og ræðismiðdepilin í samband við avgerðum og valum okkara (Op.3,20).
Hevur tú við gleði boðið Honum til at vera tín persónliga Frelsara og biðið Hann um fyrigeving fyri syndir tínar og at reinsa hjarta títt? (Hebr.10,22). Hevur tú boðið Honum inn í lív títt til at stýra sum Harri, sum fer at leiðbeina teg í tínum avgerðum og virkan?
Hann bankar uppá og bíðar eftir at sleppa inn.
Umsett úr Our Daily Bread
Mikkjal á Bergi


text:
Ongar vørur
Samfingið inniheldur 80% føroyska ull og 20% enska lambsull. Tógvið er framleitt vegna eftirspurning um eldra slagið av tógvi, ið hevur verið vælumtókt í Føroyum til tess at binda skipstroyggjur. Føroyska heitið, "Samfingið," merkir, at tógvið inniheldur bæði broddaull og nappull. Hetta er eitt sermerkt grovt tógv, ið er serliga vælegnað til tro...
Samfingið inniheldur 80% føroyska ull og 20% enska lambsull. Tógvið er framleitt vegna eftirspurning um eldra slagið av tógvi, ið hevur verið vælumtókt í Føroyum til tess at binda skipstroyggjur. Føroyska heitið, "Samfingið," merkir, at tógvið inniheldur bæði broddaull og nappull. Hetta er eitt sermerkt grovt tógv, ið er serliga vælegnað til troyggjur og jakkar. Við nútímans stílráki í huga er føroyska ullin blandað við enskari lambsull fyri at gera tógvið mjúkari eins og sterkari.
Navia Samfingið er tógv, ið hóskar seg væl til troyggjur og jakkar.
Hvørt 100g. noða inniheldur uml. 180 metrar av tógvi. 100 % ull.
Bindispenni: 14 eygu = 10 sm. á 7-9 mm. nálum.


text:
Deyðsgongin: Drepandi inniluft á Landssjúkrahúsinum
Dan Klein --- 30.08.2017 - 08:30
Perlur: Sparingar er orsøk til vánaliga ventilatión og útlufting í nýggja og gamla bygninginum á Landssjúkrahúsinum. Havnar Arbeiðskvinnufelag, sigur seg ikki kenna til málið. Arbeiðseftirlitið vil hava fleiri upplýsingar, men blaðið hevur funnið fram til álitis- og trygdarumboð, sum váttar, at klaga er send til leiðsluna, og at inniluftin hevur verið viðgjørd á trygdarfundi, har eisini sjúkrahússtjórin var til staðar. Kelda:
Oyggjatíðindi 9. apríl 2008.
Í seinastu viku boðaði leiðslan á Landssjúkrahúsinum frá í útvaldu miðlunum, at stovnurin var í ferð við eina charmuoffensiv, so fólk aftur kundu hava álit á stovninum.** Leiðslan legði serliga stóran dent á, at starvsfólk føldu seg væl á hesum arbeiðsplássinum. Dult varð ikki fyri, at orsøkin var nekativa umrøðan seinastu tíðina. Í hesum sambandinum var serligt átak í seinastu viku, har heimalombini í almennu og privatu pressuni, sótu á fremsta bonki og hildu mikrofonuni.
Oyggjatíðindi hevur hinvegin fingið skrivliga fráboðan um, at leiðslan ikki longur vil samskifta við blaðið, orsaka av ov kritiskum journalistikki, men tað heldur okkum sjálvandi ikki frá, at koma við fleiri avdúkingum.
Hesar avdúkingar prógva, at starvsfólkini ikki júst hava verið frammarlaga í huganum hjá leiðsluni, tá nýggi sjúkrahúsbygningurin varð tikin í nýtslu.
Inniluftin í rúminum aftanfyri cafeteria, í nýggja bygninginum, er so vánalig, at starvsfólk hava støðuga høvupínu, ilt í eygunum og í munninum, og føla seg sera illa tilpassar, og hava ringt við at konsentrera seg um arbeiði.
Haraftrat hava starvsfólk trupulleuikar í andingarleiðini.
Og líka illa stendur til í tunnlinum, haðani maturin kemur frá køkinum omanfyri vegin. Har arbeiða eisini starvsfólk við at leggja seingjarklæðir á sengurnar, og skipað annars klæðir og annað til vask, og taka í móti reinum klæðum, sum skulu útaftur á deildirnar.
Tað er í hesum umhvørvinum, starvsfólkini ikki fáa arbeitt. Inniluftini verður ikki bara mett vánalig, men beinleiðis lívshættislig. So hættisligt, at fleiri hava klagað viðurskiftini til leiðsluna, men klagur eru eisini farnar til fakfelagið hjá teimum, sum arbeiða í hesi sjúkligu inniluftini.
Eisini er klagað til Arbeiðseftirlitið.
Vígdis Johannesen, formaður í Havnar Arbeiðskvinnufelag, sigur seg ikki kenna til nakra klagu um inniluftina hjá hennara limum á Landssjúkrahúsinum. Hvørki, sum post-sent bræv, ella sum teldubræv.
Og hon leggur aftrat, at vóru trupulleikar, so vildi felagið tikið teir upp beinanvegin, tí felagið vildi ikki góðkent, at limirnir blivu sjúkir av inniluftini. Hjá Arbeiðseftirlitinum er støðan tann sama. Har segði stjórin, Karl Joensen, at hann vildi kanna málið.
Aftaná at hava kannað málið, kundi hann ikki finna nakra klagu, men bað blaðið um nærri kunning um støðuna.
Men tað hevur ikki eydnast at fáa nakran at leggja navn til kritikkin, tí fólk bera støðugan ótta fyri at leiðslan forfylgir teimum ónøgdu, og tey hava teir báðar forfylgdu portørarnar í huganum.
Oyggjatíðindi hevur tó síðani funnið fram til álitis- og trygdarumboði hjá Havnar Arbeiðskvinnufelag, nevniliga Ninu Dahl, sum hinvegin váttar, at klagur hava verið um inniluftina, og at fólk gjørdist sjúk og illa tilpass av arbeiðsumhvørvinum.
Vit hava avdúkað deyðsgongina og dre-pandi inniluftina á Landssjúkrahúsinum.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Røðan, sum Heidi Petersen helt, tá jólatræið í Vestmanna varð tendrað
Nú birtast túsund jólaljós.
Røða hildin, tá jólatræið varð tendrað í Vestmanna 8. desember 2007.
Nú birtast túsund jólaljós
Í hesi myrku stund.
Og túsund onnur glógva nú,
Á himna bláu grund.
Góðu Vestmenningar, bygdarfólk, gestir og vinir, stór og smá.
At kunna savnast saman í frið og náðum um jólatræið ein frálíkan vetrardag her í bygd okkara, er ikki bara nakað, vit gera sum ein sjálvfylgja, men tað er nakað, vit gera við æru og við eymýkd.
Eymýkd yvirfyri tí vælsignilsi vit hava í landi okkara, at kunna liva saman í friði og náðum, at kunna liva saman í friði og náðum við øllum okkara ymiskleikum, liva saman við øllum okkara styrkjum og veikleikum, og kenna okkum sum eina eind í sorg og gleði.
Tað er ein ófatilig styrki í okkara samfelagi, at vit eru so tætt uppá hvør annan, at vit alla tíðina vita av hvørjum øðrum, kunna hjálpa hvørjum øðrum og eisini kenna, at vit hoyra til og eru ein partur av eini størri eind.
Men henda styrki og hesin tættleiki í okkara lítla samfelagið áleggur okkum eisini eina felags skyldu yvirfyri tí lítla bygdarsamfelagi, vit liva í. Eina skyldu til eisini at hava eygu fyri og lata lítla samfelagið upp fyri okkara medborgarum, sum koma aðrastaðni frá.
Í okkara lítla samfelagi eru vit vælsignaði við borgarum úr øllum heimsins heraðshornum, og tað kennist sum eitt uppaftur størri vælsignilsi, at vit øll í felag kunnu standa saman lið við lið og gleðast um tey virði, vit savnast um í dag.
Eg haldi, at vit við takksemi og eyðmýkd, øll í felag kunnu taka hendur saman um træið, frøast um ljósið og tey virði, sum tey eru ímynd av og í felag syngja:
Og yvir bý og land í kvøld
Fer jólaboð av stað,
At føddur Harrin Kristus er.
Tí eru vit so glað.
Ein lítil søga sigur okkum frá, at einaferð var ein kongur, sum droymdi ein dreym. Hann sá eitt træ, og í trænum sat ein fuglur og læt eitt so vakurt ljóð.
Dagin eftir sendi kongur boð eftir fuglamanninum og bað hann fanga sær fuglin.
Fuglamaðurin tók floytu sína og fuglanetið og fór út í urtagarðin og floytaði sum ein kvørkveggja við floytu síni.
Tá kvørkveggjan fleyg framvið, fangaði maðurin hana í netinum, setti hana í búr og bar kongi. Men kongurin var ikki nøgdur við ljóðið.
Næsta dagin fór fuglamaðurin út í garðin við floytuni og fuglanetinum og lat sum ein mortítlingur við floytu síni.
Tá mortítlingurin fleyg framvið fangaði maðurin hann í netinum, setti hann í búr og bar kongi. Men heldur ikki hesaferð var kongurin nøgdur við ljóðið.
Triðja dagin fór fuglamaðurin út í garðin við floytuni og fuglanetinum og lat sum ein náttargali við floytu síni.
Tá náttargalin fleyg framvið fangaði maðurin hann í netinum, setti hann í búr og bar kongi.
Men kongurin var enn ikki nøgdur við ljóðið.
Nú visti fuglamaðurin ongi ráð, fór út í garðin og settist at spæla uppá floytu sína sítt egna lag, og hann spældi so vakurt sum ongantíð fyrr.
Kongurin hoyrdi lagið gjøgnum tað opna vindeyga. Hann rópti við, hatta er lagið, hatta er lagið eg hoyrdi í dreyminum. Og í tí sama sendi hann boð eftir fuglamanninum og spurdi, hvar fuglurin var. Men fuglamaðurin segði at har var eingin fuglur, bara hansara egna lag.
Kongurin hoyrdi lagið einaferð afturat og var so glaður at hann gjørdi veitslu og gav fuglamanninim og øllum fuglunum frælsi aftur.
Henda lítla søga sigur okkum, at vit ikki kunnu búra nakað virðismikið inni og eiga tað. Vit hava ongan rætt at taka harradømi yvir einum øðrum, hvørki ítøkiligt við at búra inni, ella mentunarligt við at siga, at einans okkara egna er tað rætta.
Men einans við virðing og tolsemi millum manna kunna vit liva eitt virðiligt lív her hjá okkum og í øllum heiminum. Mín vón er, at tað tolsemið yvirfyri hvørjum øðrum sum menniskju, sum var og er grundarsteinurin undir okkara mentan, kemur at sigra her hjá okkum, og at tær kreftir sum royna at køva tann tolna hugburðin hjá okkum, ein dag skulu síggja, at tað ikki er við til at uppbyggja hetta landið, men bara er við til at sáa skilnað og misálit millum fólk okkara.
Í hesum tíðum, har heimurin rennur út í eitt, áliggur okkum eisini ein størri ábyrgd yvirfyri okkara medborgarum um alla klótuna. Ábyrgdin fyri umhvørvinum, og at minnast til hvussu vit fara við umhvørvinum, at tað ikki einans hevur ávirkan á tað lokala samfelagið her í Vestmanna og her í Føroyum, men í líka stóran mun hevur ávirkan á tað globala samfelagið, hjá grannalondunum vit deila havstreymar við, og øllum hinum heimsins londum vit deila veður og vind við, hita og kulda, regn og storm, orkanir og vatnflóðir.
Hetta liggur eisini í okkara hondum at taka altjóða ábyrgd av. Og vit eiga at minnast til, at alt ger mun, einans við at vit sum einstaklingar geva okkum far um hvussu vit fara við umhvørvinum og taka ábyrgd, einans á tann hátt kunnu vit vera við at broyta umstøðurnar.
So mín vón er, at vit eina løtu sum hesa, nú vit tendra jólatræið, um jólini og í komandi tíðum við eyðmýkd, bæði kunna frøast, vera tolin og taka ábyrgd av, hvussu vit fara við hvørjum øðrum og náttúruni her hjá okkum og líka týdningarmikið, hvussu vit fara við okkara medborgarum úr øllum heiminum og tí umhvørvi, sum ikki einans er okkara men heimsins.
Og at vit í sátt og semju kunnu taka hvønn annan í hondina, ganga runt um jólatræði, ynskja hvørjum øðrum eini gleðilig jól og í felag syngja:
Tú, stjørna yvir Betlehem,
Á, lat títt milda ljós
Nú lýsa inn við frið og vón
Í vára heim og hús.
Í hvørt eitt hjarta tungt og myrkt,
Tín glæma lýsi blíð,
Ein glæma av Guds kærleiks lind,
Í hesi jólatíð.
Við ynski um eini gleðilig jól, øll somul.
HP
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Trygdardepilin við Áir
Trygdardepilin, sum er partur av Vinnuháskúlanum, er útgjørdur eftir galdandi krøvum. Virksemið fer fram eftir einari av IMO góðkendari góðskustýriskipan.
Skeiðini, ið verða hildin fyri sjófólki, lúka krøvini í STCW-konventiónini, og ásetingum frá føroyskum myndugleikum. Eisini verða skeið hildin í grundleggjandi eldsløkking, fyri starvfólki á virkjum og stovnum, ella einstaklingum.
Í novembur 2002 varð byrjað við at halda skeið fyri sløkkiliðsfólki, sum eru kravd eftir kunngerð frá Vinnumálaráðnum.
Deildarleiðari er Signheðin Davidsen og skúlin hevur tlf. 422354, fartlf. 211354, fax 422452, t-postur: signhedin@vh.fo.
Les meira her.


text:
Varastjóri til Landssjúkrahúsið
Í sambandi við, at setanarskeiðið hjá verandi varastjóra við sjúkrarøktarfakligari bakgrund rennir úr, verður starvið lýst leyst til setan 1. mars 2018 ella skjótast gjørligt.
Sum sjúkrarøktarfakligur varastjóri verður tú ein partur av yvirskipaðu leiðsluni á Landssjúkrahúsinum saman við sjúkrahússtjóranum og varastjóranum við læknafakligari bakgrund. Tín næsta tilvísing uppeftir verður sjúkrahússtjórin.
Umsóknarfreistin er 2. januar 2018
Sí lýsingina her
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Leopardsnigilin vinnur á morsniglinum
Tá fake gerst fakta
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Vespureiðrið (76) - 14. mai 2018
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Radiooperatørur roknaði positionina út, tað var bjargingin
Prát við Regin Jacobsen, um at Bakkafrost hevur keypt sølufyritøku í USA
Løtan er ikki røtt
NOVA úr Suðuroynni - Sending 6
Gjørd av byggiblokkum
Hetta kann ikki góðtakast
Doyði av e-sigarettini
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Samband
Postboks 226
FO-600 Saltangará


text:
Í sambandi við, at IRF víðkar móttøkuhøllina á brennistøðini, hevur Umhvørvisstovan dagført umhvørvisgóðkenningina hjá brennistøðini og endurnýtsluni hjá IRF í Leirvík.
Endamálið við víðkanini er at fáa betur skipað viðurskiftir, tá vinnan kemur á brennistøðina við burturkasti, og fyri at tryggja, at burturkast, ið ikki skal brennast, men t.d. skal endurnýtast ella er mett sum vandmikið, verður skilt frá.
Í umhvørvisgóðkenningini er m.a. treyt um, at IRF skal arbeiða ímóti, at mest møguligt at burturkastinum verður endurnýtt. Treyt er eisini sett um, at økið skal verða mannað tá opið er, fyri at tryggja rættari skiljing av burturkastinum.
Brenning av burturkasti gevur dálkandi og heilsuskaðiligan royk. Talan er t.d. um ymisk sløg av gassi og tungmetalum, so sum NOx, SO2, CO, dioxin, blýggj, kadmimum, krom, kopar og kyksilvur, ið m.a. stava frá brenning av battaríum og elektronikki, ið ikki er skilt frá.
Til tess at minka mest møguligt um hesa dálking í roykinum er krav sett um roykreinsing, og eru markvirðir sett fyri innihaldið av dálkandi evnum í roykinum. Eisini verða krøv sett til sjálva brenningina, so sum at hitin altíð skal vera oman fyri 850oC, og at brennast skal uttan íhald í so long tíðarskeið, sum rusknøgdin loyvir. Hetta, tí at brenningin ikki er fullfíggjað, tá hitin er ov lágur, og dálkingin harvið størri.
Umhvørvisgóðkenningin sæst her
Avgerðin kann kærast til innlendismálaráðið.
Kærurætt hava tey, sum avgerðin hevur ein týðandi persónligan týdning fyri.
Møgulig kæra skal sendast Umhvørvisstovuni, Traðagøta 38, FO-165 Argir, ella til us@us.fo, og skal vera Umhvørvisstovuni í hendi í seinasta lagi 4 vikur frá dags dato, t.e. mikudagin 2. august 2017.
Um tú vil hava meira at vita, ert tú vælkomin at seta teg í samband við Heidi Mortensen, telefon 342400 ella us@us.fo
« Aftur
Stongt vegna starvsfólkatiltak
23-05-2018
Verja av fugli á Ramsar-oyggjum
13-04-2018
Skjalasøvnini í Tinglýsingini og Ma…
09-04-2018
Hægstirættardómur um matrikulgjøld
05-04-2018
Dálkingarevni í spillivatni í fýra …
03-04-2018
Órudd og annað burturkast skal ikki…
02-04-2018
Runavíkar kommuna fingið umhvørvisg…
28-03-2018
Sundsverkið fingið nýggja umhvørvis…
28-03-2018
Næmingur úr 9.ð fekk høvi at royna …
16-03-2018
Norðurlendskur stuðul til verkætlan…
15-03-2018


text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Tuesday, July 24, 2012
Avbera góðar framløgur um Islam
Ynskir tú at hoyra eina drúgva, men beinrakna og djúpa útlegging av Islam frá eini kritiskari síðu? So er leinkjan niðanfyri genial. Framløgunar vóru hildnar á Biola Universitetinum, av Nabeel Quershi, ein ex-muslimur og núverandi kristin, sum eg sjálvur kenni og havi samstarva við:


text:
- Tíðindi, mentan og ítróttur
Henrietta og Durita í finaluni
Tak niður
Í dag eru hálvfinalurnar og finalurnar í borðtennis á skránni. Og Føroyar hava longu spælt seg í finaluna í tvímansleiki hjá kvinnum.
Dysturin var í móti Gotlandi, og Føroyar vunnu 3-1 við sett úrslitunum 11-8, 6-11, 11-7 og 11-9.
Durita F. Jensen og Henrietta Nielsen vunnu silvur í Jersey fyri tveimum árum síðani, og nú hava tær sum tað allarminsta vart sítt annað pláss, og hava møguleika at vinna gull.
Síðani 1987 hevur borðtennis verið við á øllum oyggjaleikum uttan í Bermuda í 2013. Úrtøkan hesi árini er 1 gull, 4 silvur og 10 bronsu.


text:
23. mars 1993Nr. 47
Løgtingslóg um kærunevnd í almanna- og heilsumálum, sum seinast broytt við løgtingslóg nr. 150 frá 20. desember 2005 1)
Virkisøki og skipan nevndarinnar
1) lov om offentlig forsorg, sbrt. § 33, stk. 6,
2) løgtingslóg um stuðul til uppihaldspening, sbrt. § 6, stk. 4,
3) løgtingslóg um sjúkrahúsverkið, sbrt. § 16, og
4) løgtingslóg um barna- og ungdómstannrøkt, sbrt. § 10, stk. 3, verður heimild landsstýrismansins sum kærumyndugleiki lagdur til kærunevndina í almanna- og heilsumálum, sum skal viðgera og taka endaliga fyrisitingarliga avgerð í kærumálum sambært teimum í nr. 1-4 nevndu lógum.
Stk. 2. Haraftrat viðgerð kærunevndin, sambært ásetingunum í hesi lóg, kærur um avgerðir, sum tiknar eru sambært:
1) lóg um dagpening vegna sjúku v.m., sbrt. § 25, stk. 1
2) løgtingslóg um almannapensjónir o.a., sbrt. § 39,
3) løgtingslóg um barnavernd, sbrt. § 65, stk. 1,
4) løgtingslóg um samsýning fyri at ansa eldri og óhjálpnum heima, sbrt. § 2, stk. 2,
5) løgtingslóg um uppihald á stovni o.l., sbrt. § 11, stk. 1,
6) løgtingslóg um eldrarøkt í Sandoynni, sbrt. § 4,
7) løgtingslóg um barnagjald til einsamallar uppihaldarar v.fl., sbrt. § 20,
8) løgtingslóg um viðbót til ávísar pensjónistar, sbrt. § 5, stk. 2, og
9) løgtingslóg um ættleiðingarstuðul, sbrt. § 6.
Stk. 3. Freistin at kæra er 4 vikur at rokna frá tí degi, at kærarin hevur fingið fráboðan um avgerðina. Í serligum føri kann kærunevndin viðgera kærumál, ið eru latin inn eftir, at kærufreistin er úti.
Stk.4. Avgerðin hjá kærunevndini í almanna- og heilsumálum er endalig innan fyrisitingina.
§ 2. 2) Í kærunevndini sita 3 limir, sum landsstýrismaðurin velur. Ein limur skal vera lækni, ein løgfrøðingur og ein sosialráðgevi. Landsstýrismaðurin tilnevnir formannin. Fyri hvønn nevndarlimin verður valdur ein varalimur. Starvstíðin hjá nevndarlimum og varalimum er 4 ár.
Stk. 2. 1) Fólk, sum starvast við sjúklingaviðgerð ella líknandi innan sjúkrahúsverkið, og fólk, sum starvast við málsviðgerð ella líknandi í almennum starvi innan sosiala økið, kunnu ikki veljast sum limir í kærunevndina.
Stk. 3. 2) Kærunevndin kann fáa sær neyðuga serkøna hjálp í serliga margbroyttum og truplum málum. Hesi fáa løn ella samsýning, sum landsstýrismaðurin ásetir.
Stk. 4. 2) Nevndarlimirnir fáa løn ella samsýning, sum landsstýrismaðurin ásetir.
§ 3. Kærunevndin tekur avgerð í teimum málum, ið verða løgd fyri nevndina.
Stk. 2. Kærunevndin er viðtøkufør, tá allir limir/varalimir eru møttir.
Stk. 3. Avgerðir nevndarinnar verða tiknar við vanligum meiriluta. Standa atkvøðurnar á jøvnum, er atkvøða formansins avgerandi. Formaðurin hevur skyldu til at greiða atkvøðu.
§ 4. Kærunevndin eigur eftir áheitan ella kann av sínum eintingum geva pørtunum høvi til at siga fram sína áskoðan munnliga fyri kærunevndini.
Stk. 2. Somuleiðis kann kærunevndin biðja áhugafeløg, fakfeløg o.l. felagsskapir um at koma á fund við kærunevndina, tá meira týðandi mál innan virkisøki felaganna eru til viðgerðar.
§ 5. Eingin limur má taka lut í viðgerð av kærumálum, sum viðvíkja:
1) honum sjálvum ella hjúnafelaga hansara,
2) nøkrum, ið er skyldur ella svágdur við hann í beinan ættlegg upp- ella niðureftir, systkin hansara ella hjúnafelaga teirra, ættleidd børn hansara ella fosturbørn, ella ættleiðingar- ella fosturforeldur hansara,
3) felagi ella felagskapum v.m., sum hann er nevndar- ella stjórnarlimur í, ella hjá løgfrøðisligum persóni ella felagi osfr., sum hann er knýttur at, tá hesin kann hava áhuga í úrslitinum av málinum,
4) avgerðum, sum hann annars hevur persónligan áhuga í úrslitinum av, ella er umboð fyri onkran, ið hevur áhuga í úrslitinum,
5) málum, tá umstøðurnar gera, at luttøka limsins í viðgerðini kann sáa iva millum manna um óheftu støðu hansara.
Skrivstova kærunevndarinnar.
§ 6. 2) Landsstýrismaðurin skipar fyri, at nevndin fær neyðuga skrivarahjálp. Skrivarahjálpin skal verða veitt frá einum almennum kærustovni.
Stk. 2. Virkisøki skrivstovunnar kann víðkast til onnur kæruøki við serligari lóggávu.
§ 7. 1) Kæra til kærunevndina í almanna- og heilsumálum skal sendast skrivliga til skrivstovu kærunevndarinnar og skal so vítt møguligt styðja seg við grundir og verða próvskjøl hjáløgd.
Stk. 2. Skrivstovan ansar eftir, at allar upplýsingar – so sum ummæli, váttanir o.a. – ið verða mett neyðug fyri at kunna viðgera og taka avgerð í málinum, verða fingin til vega, áðrenn málið verður lagt fyri kærunevndina.
Stk. 3. Tann myndugleiki, ið hevur tikið ta innkærdu avgerðina, hevur skyldu til at lata skrivstovu kærunevndarinnar allar upplýsingar, sum hava verið grundarlag undir tí innkærdu avgerðini.
Stk. 4.2) Landsstýrismaðurin ásetir nærri reglur um starvsskipan hjá skrivstovu kærunevndarinnar.
Kærunevndarinnar avgerð.
§ 8. Kærunevndarinnar avgerð kann vera: burturvísing, staðfesting, avtøka ella broyting av tí kærdu avgerðini. Kærunevndin kann eisini afturvísa málið til nýggja viðgerð, ella beina málið til viðgerðar hjá einum myndugleika, sum ikki áður hevur tikið avgerð í málinum.
Stk. 2. Kærunevndin er ikki bundin av málskrøvum partanna.
Stk. 3. Kærunevndin kann geva skrivstovuni fulltrú til sjálvstøðugt ella saman við formanninum at taka avgerð í málum,
1) har avgerðin verður mett ivaleys,
2) har talan er um brádliga íkomna trongstøðu,
3) og har tað má metast at verða kæraranum til munandi skaða um bíðast skal eftir viðgerð í kærunevndini.
Stk. 4. Avgerðir sambært stk. 3 skulu skjótast gjørligt leggjast fyri kærunevndina til kunningar.
§ 9. Avgerðir kærunevndarinnar skulu fráboðast skrivliga og skulu vera grundaðar.
Stk. 2. 2) Avgerðir kærunevndarinnar kunnu verða almannakunngjørdar eftir reglum, ið landsstýrismaðurin ásetir.
Tagnarskylda.
§ 10. Ein og hvør, ið luttekur í málsvið- gerð sambært hesi lóg, hevur tagnarskyldu um alt, hann fær kunnleika til undir viðgerðini av málinum.
Skiftisreglur og ígildiskoma.
§ 11. Henda lóg fær gildi dagin eftir, at hon er kunngjørd, og verður lógin at endurskoða um 3 ár.
Stk. 2. Kærur smb. § 1, sum verða móttiknar frá og við dagin eftir, at lógin er kunngjørd, verða viðgjørdar og avgreiddar av kærunevndini sambært reglunum í hesi lóg.
Stk. 3. Kærur, sum landsstýrið hevur móttikið til og við dagin fyri, at lógin verður kunngjørd, verða viðgjørdar og avgreiddar av landsstýrinum.
Stk. 4. Sum móttøkudagur verður roknaður tann dagur, tá kæran er stemplað sum móttikin.
1) Broytt við løgtingslóg nr. 150 frá 20. desember 2005, har § 2 er soljóðandi: “Stk. 1. Henda løgtingslóg kemur í gildi dagin eftir, at hon er kunngjørd, og fær virkna frá 1. januar 2006.
Stk. 2. Avgerðir, tiknar frá og við 1. januar 2006, verða viðgjørdar og avgreiddar av kærunevndini sambært reglunum í hesi lóg.
Stk. 3. Avgerðir, tiknar áðrenn 1. januar 2006, verða viðgjørdar og avgreiddar sambært higartil galdandi reglum
2) Broytt við løgtingslóg nr. 54 frá 28. apríl 2000. § 2 í hesi løgtingslóg er soljóðandi: Henda løgtingslóg kemur í gildi dagin efttir, at hon er kunngjørd, og hevur virknað frá 1. januar 2000.
Stk. 2 Allur tann danski teksturin í lógini verður strikaður.


text:
Danjal av Rana 16.05.2018 (18:00)
Soleiðis setur tú mørk fyri børnini á Playstation
Nógvar familjur í Føroyum eiga ein Playstation 4, men visti tú, at tú sum foreldur kann seta avmarkingar á hvat tilfar, børnini fáa atgongd til?
Playstation 4 hevur langt síðani gjørt sína innrás í føroysku heimini og bjóðar øllum brúkarunum eitt hav av undirhaldi. Hóast meiningin fyrst og fremst er at spæla spøl, so kann ein eisini surfa á netinum við einum Playstation, stroyma filmar, lurta eftir tónleiki ella keypa nýggj spøl.
Men tað ber til at avmarka hesar møguleikarnar, so at tú sum foreldur hevur betri yvirlit yvir, hvat slags tilfar børnini hava atgongd til.
Tað fyrsta tú skalt gera, er at gera tær sjálvum eina brúkarakontu, sum eisini verður administratorkonta á maskinuni. Hesin brúkarin hevur fult ræði yvir øllum innstillingunum hjá hinum brúkarunum.
Hetta gevur tær eisini møguleikan at broyta innstillingarnar hjá børnunum, so at tú kanst forða fyri, at tey spæla spøl við ov høgum aldursmarki til teirra, síggja óhóskandi tilfar ella keypa alt ov nógv í handlinum. Administratorkontan er eisini tann einasta, sum kann leggja aðrar brúkarar afturat.
Eina høvuðskontu gert tú við at velja indstillinger > Vælg bruger > Påloggingsindstillinger > Administration av passord > Vælg ønsket pin-kode.
Síðani gert tú eina kontu fyri hvørt barn, ið brúkar maskinuna. Tá fert tú undir Indstillinger > Forældrekontrol > Bikontoadministration > Læg til barn.
Tá tú hevur gjørt egnar kontur til børnini kanst tú seta instillingarnar og mørk fyri hvørt einstakt barn. Hetta er serliga hent, um tú hevur børn í ymiskum aldri.
Far til Indstillinger > Forældrekontrol > Vel kontuna, sum tú skalt broyta > Forældrekontrol. So kemur ein listi fram við øllum tí, sum tú kanst broyta á teirra kontu.
Her ber til at steingja atgongd til netið og seta aldursmark á spøl og á filmar.
Fert tú undir Indstillinger > Forældrekontrol > Vel brúkara > Månedlig forbrug, kanst tú seta eitt hægsta mark fyri, hvussu nógvan pening ymisku brúkararnir kunnu brúka í PlayStation Store.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Útoyggjastevnan 2017 á Húsum og Syðradali
mentan15-06-2017 - 22:12 - Jóanis Nielsen
17. juni 2017 verður 16 útoyggjastevnan hildin í Kalsoynni. Bygdirnar Syðaradalur og Húsar eru vertur fyri stevnuni í ár. Stevnan 2017 verður eins og tær undanfarnu, merkt av lokalum tiltøkum, álvara og gaman.
Stevnan byrjar á Syðradali, har tað verður morgunmatur og aðalfundur hjá Útoyggjafelagnum. Síðani verður hildið fram á Húsum, har gongutúrar, frásagnir í bygdini, togtogan o.a. er á skránni.
Matur og drekka kann keypast og samferðslan verður skipað best møguligt. Skrá og ferðaætlan verða kunngjørd seinni.


text:
Modernað og framfýsin Operation Valentine/
Det Ferösche Compagnie livdi av sonnum upp til sín leiklut sum tann eksperimenterandi enfant terrible bólkurin innan føroyskan sjónleik til frumframsýningina av Operation Valentine í Sjónleikarhúsinum síðsta fríggjakvøld.
Myndir: Beinta á Torkilsheyggi
Eg mátti satt at siga ordiliga berja meg upp úr teirri fríggjadagstølandi sofuni fyri at fara oman í Sjónleikarhúsið, har eg eitt sindur gronut byrjaði við at staðfesta fyri mær sjálvari, at har luktaði av gomlum klæðum. Onnur vóru meira við uppá nostalgiina og tóku gleðiliga ímóti tí heita temunninum í fína gamla tekoppinum við gullkanti, sum okkum stóð í boði. Fyrikomandi damurnar í svørtum kjóla við hvítum fyriklæði bjóðaðu te og bisquit í forhøllini, har Krígssavnið eisini hevur eina lítla framsýning við áhugaverdum myndum og lutum frá tíðarskeiðnum undir øðrum veraldarbardaga. Áskoðararnir práta og hyggja at myndunum, men so brádliga fara hurðarnar inn í salin upp og teir báðir leikararnir, Kristina Sørensen Ougaard og Kjartan Hansen bjóða vælkomin. Á veg inn fáa allir áskoðararnir ein posa við onkrum, sum skal brúkast í leikinum. Á henda hátt verða vit øll statistar ella partar av hesum leikinum, sum ikki er ein vanligur leikur við kronologiskari hendingagongd, men meira ein samansett kollasja við ymiskum smáum brotum, har søguligar hendingar verða lýstar sum sketsjir, installatiónir, skuggaleikir frá tí lutfalsliga veruleikakenda til meira symboltunga og surrealistiska list.
Ein grøn presending
Frá einari eitt sindur leitandi byrjan við storytelling, har leikararnir standa í Sjónleikarhúsinum og greiða frá tí, sum kundi verið hent her fyri nógvum árum síðani, verður ljósið sløkt og tá blívur leikurin ordiliga spennandi. Sum heild eru myrkur og avskeplan týdningarmiklir partar av úttrykkinum í Operation Valentine, bæði í ljóði, óljóði og myndum. Leikurin tykist ikki nostalgiskur, hann er beint tvørturímóti modernaður og progressivur í síni uppseting. Scenografiin er eins einføld og hon er genial, ein grøn presending verður ein høvuðsrekvisitt, sum verður brúkt hugfarsliga og við sama leikandi lætta hugflogi, sum tá børn spæla sær undir løkum og seingjarklæðum, ið eru við at verða løgd saman. Eksperimenterandi leikbólkar hugsa ikki altíð so nógv um mageligheitina hjá áskoðaranum, eg minnist enn ilt aftur á sitiumstøðurnar í kommandandørhúsinum. Operation Valentine er hinvegin als ikki so drúgvur, at tað gerst nakar trupulleiki, at vit áskoðarar forvæntast at sessast á gólvinum og annars standa og fylgja við í hvar tað gongur fyri seg í hølunum. Men øll síggja ikki líka væl alt, sum gongur fyri seg, t.d. niðri undir pallinum, har ein vælupplagdur Eyðun Johannesen sigur frá. Tað týdningarmesta er í øllum førum at hoyra hann, og her haldi eg, at ljóðið kundi verið eitt lítið sindur harðari frá.
Antikríggsinstallatión
Ljóð og ljós hava yvirhøvur stóran týdning fyri huglagið t.d. í dapra og kenslunemandi partinum, har nøvnini á øllum teimum mongu føroysku skipunum, sum fórust undir øðrum veraldarbardaga verða lisin upp meðan stóra grøna presenningin verður ímynding av týning í altetandi havinum. Eg var faktist ikki greið yvir, at so nógv skip og menniskju vórðu rakt av krígnum her í Føroyum. Náðileysi upplesturin virkar sera sterkt, pallmyndin er eins og ein antikríggs-listainstallatión, eg komi í tankar um sangin, sum Edwin Starr einaferð sang við retoriska spurninginum: War what is it good for absolutely nothing!
Loysing
Hetta er ein site-specific dokumentarisk montaga, sum tað stendur í leikskránni og miðlingin er fjølbroytt. DFC fáa lív í bæði kend og ókend í fortíðini, bæði Winston Churchill og Thorstein Petersen trína fram á pall sum skuggamyndir og leikurin gongur við fúkandi ferð. Eg hugsi, at tað er ein fyrimunur hjá áskoðarunum at kenna til søguligu hendingarnar kring Fólkaatkvøðuna í 1946. Hugburðurin sýnist heldur enn ikki loysingarligur ella var tað bara premierukvøldið, tá meginparturin av áskoðarunum eftir øllum at døma vóru sjálvstýrissinnaðir. Eg skal ikki avdúka alt, ið gongur fyri seg í Operation Valentine, men tað riggar sera væl, mátin, sum hølini verða brúkt, eisini umskaringin millum tað teatralska rúmið og tað vanliga, veruliga rúmið. Áskoðararnir eru viðleikarar, men millum áskoðararnar eru eisini nøkur við sjónleikaraligum uppgávum. Hetta er ikki ein vanligur sjónleikaraleikur. Sjálvt um dugnaligu sjónleikararnir inkorperera søguligar persónar, eru tey samstundis eisini tey sjálvi, Kjartan og Kristina og tað sama er galdandi fyri áhugaverdu sangarinduna, Onnu Katrin Øssursdóttir Egilstrøð, hvørs órógvandi, syrgiliga og óhugnaliga framførsla av Góða mamma eg vil sova og We´ll meet again fer at sita leingi eftir í minninum.
Farið í Sjónleikarhúsið
Det Ferösche Compagnie hava saman við heimildarfólki og Egill H.A. Pálsson, leikstjóra, Sonja Lea ljóssniðgeva, Jens Ladekarl Thomsen ljóðsniðgeva og Kirstin Helgadóttir pallsniðgeva megnað at skapa eina víðgongda, nútíðarliga tulking av einum serstøkum søguligum tíðarskeiði í Føroyum, henda tulkingin er stuttlig, rørandi, fjasut, álvarslig og syrgilig, men fyrst og fremst, so er hon listarliga viðkomandi. Farið tessvegna í Sjónleikarhúsið, Operation Valentine verður at síggja fram til 6.september.


text:
Orð og lag: Frank A. Simpkins
Týtt: Zacharias Zachariassen
Upprunaheiti: Drifting away from God
1. Drívur tú burtur frá Gudi
til eitt so ókent bú,
longri hvønn dag, ja, og hvørja nátt,
rekur so einsamur tú?
Niðurlag: Drívur tú burtur frá Gudi,
burtur frá kærleika hans?
Meðan Frelsarin eymliga kallar,
gev hans bønligu rødd nú ans.
2. Drívur tú burtur frá honum,
sum tína byrði bar,
longri hvønn dag, ja, og hvørja nátt,
sum fyri teg sligin varð?
3. Drívur tú burtur frá Gudi?
Óræddur rekur tú;
nærri hvør dagur, ja, og hvør nátt
ber móti vreiðini nú.
4. Drívur tú burtur frá Gudi?
Sorgarfult hann teg sær,
hvussu við songi, látri tú
raktur av dóminum varð.


text:
Orð og lag: M.J. Nissen
Týtt: Hjørdis Johansen
1. Undir einum lítlum træi
situr neyðars dukkan Fía,
nú er nátt og ringt er lagið,
tað er troyttandi at bíða.
2. Bíða eftir mammu síni,
sum nú púra hevur gloymt,
at hon altíð plagar at balla
Fíu undir hennar dýnu.
3. Yvir býnum er nú friður,
Fía følir seg so váta,
tí tað regnar – oysir niður,
og hon vil so illa gráta.
4. Men við eitt er Fía varin
við at onkur loypur, rennur,
og hon roynir nú at lurta,
man tað vera ein, hon kennir?
5. Undir einum lítlum træi
vaggar mamman lítlu Fíu,
nú er seint, og ringt var lagið,
tað var troyttandi at bíða.


text:
Í dag eru 100 dagar til Evropameistarastevnuna 2018, sum verður søgulig við tað at hetta er fyrsta veruliga samskipaða EM í svimjing, rógving, fimleiki, súkkling, frælsum ítrótti, triatlon og golf. Glasgow og Berlin verða í felag vertir fyri hesi stevnu, soleiðis at tað í Berlin verða eini 1500 sum fara at kappast í frælsum ítrótti, og í Glasgow eini 3200 sum fara at kappast í hinum ítróttunum.
Tag: Glasgow 2018
Kravtíðir til EM 2018 í Glasgow
Her eru kravtíðirnar til EvropaMeistarastevnuna á langgeil 2018, sum verður í Glasgow í Skotlandi hin 3. til 9. august 2018. Hesar kravtíðir vóru eisini sendar feløgunum í november 2017.
Hetta verður ein heilt serlig stevna, við tað at tað samstundis verður skipað fyri evropameistarastevnu í súkkling, golf, amboðsfimleiki, rógving og triathlon í Glasgow, umframt at Berlin skipar fyri evropameistarastevnu í frælsum ítrótti.


text:
Ungdómsgransking
Ungdómsgransking
Síðan 2014 hevur Klaksvíkar kommuna verið partur av granskingarverkætlanini “Youth in Europe”, har trivnaðurin hjá ungum verður kannaður. Talan er um eina spurnarkanning, har næmingar í 9. flokki svara spurningum um alt frá royking og rúsdrekka, til frítíðarvirksemi og samband við foreldur. Kanningin verður framd annaðhvørt ár, og sostatt geva úrslitini møguleika fyri at fylgja gongdini í trivnaðinum hjá teimum ungu, umframt at úrslitini kunnu samanberast við hinar luttakandi býirnar, sum eru spjaddir um alt Evropa. Niðanfyri kunnu úrslitini úr Klaksvík takast niður, og til ber at kunna seg nærri um Youth in Europe her.
YiE úrslit úr Klaksvík
- Úrslitini 2015 (770.05 KB)
- Úrslitini 2017 (1.16 MB)
- Samandráttur 2017 (820.40 KB)


text:
Morgunmatur leygardagin
Leygarmorgunin 27/2-16 verður morgunmatur í Vesturhøll frá kl.09.00 til kl.11.00, í hesum sambandi hava vit meldað okkum til at hava, eins og í fjørð “Grannakaffi”.
Grannakaffi verður hildið í flestu støðum 5/3-16, men av tí at ikki ber til hjá okkum at hava tað tá, verður tað sum áður nevnt 27/2-16.
Nógv av okkum hava ella hava havt við onkran at gera, sum hava havt ella hava krabbamein og er tað eitt gott hugskot at stuðla felagnum á hendan hátt.
Sjálvandi eru øll vælkomin um tey hava hug at stuðla ella ikki, ongin treyt.
Vælkomin


text:
Týsdagin 1. mai er eingin innsavning hjá IRF. Innsavningin í vikuni verður sostatt forskotin við einum degi, soleiðis at tað, ið eigur at verða heintað týsdag, verður heintað mikudag ístaðin o.s.fr.
- Umhvørvisstovan fer at kortleggja Nes, Toftir og Saltnes við dronu
- Ung í arbeiði í summar
- Bylgjan Summarvenjing 2018
- Hugnaløta á Vesturskin
- Hugnaløta Í Dagtilhaldinum á Vesturskin
- Várkonsertir hjá Nes Sóknar Musikkskúla
- Bátafelagið hevur aðalfund 24. mai 2018
- Várkonsert í Fríðrikskirkjuni mikukvøldið
- Kvøldseta á Bókasavninum í Tofta skúla
- Vælkomin á Bátafestival á Toftum
- Sangkvøldið v.m. Blátt Grass útsett til kl. 20.30
- Mannfólkakvøld á Svangaskarði
- Málningaframsýning v/Andreu Kjeld
- Skulu dekk burtur
- Ruskinnsavningin forskotin hesa vikuna
- Várdagarnir halda fram
- Borgari nr. 1300 í Nes kommunu
- Sandgrevstur byggir goymsluhøll á Toftum
- Hugnaløta á Vesturskin
- Ruddingardagur verður leygardagin
- Orgulkonsert í Fríðrikskirkjuni fríggjakvøldið
- Áheitan frá IRF um at øll húsarhald fáa sær ruskstativ
- Aðalfundur hjá Fornminnisfelagnum
- Oyrahandilin verður Kunningarstova í Nes kommunu
- Skráin fyri Várdagar og Bátafestivalin 2018


text:
Hvussu fær mann danskt CPR.nr. og Nem-ID, tá ið mann skal lesa uttanfyri Føroyar?
Lestur í Danmark
Tá mann sum føroyingur flytir til Danmarkar, skal mann fyrst og fremst fara til Borgerservice-skrivstovuna á kommununi, sum mann flytir til, og boða frá flytingini til kommununa.
1a. Um mann hevur danskt CPR.nr. kann mann fáa Nem-ID beinanvegin, um mann ikki hevur tað.
1b. Um mann ikki hevur danskt Cpr.nr., fær mann tað so skjótt mann boðar frá flyting til eina danska addressu, og so kann mann fáa Nem-ID. Tað kann t.d. brúkast til almennar stuðulsskipanir sum t. d. SU, sum mann kann søkja talgilt um gjøgnum “minSU”.
Lestur uttanlands
2. Um mann skal lesa uttanfyri Danmark og hevur danskt CPR.nr. í sínum passi og hevur havt addresssu, sum er skrásett í Folkeregisteret í Danmark, kann Nem-ID útflýggjast fyri 200 kr. á donsku sendistovuni í tí landinum mann er. Mann kann eisini fáa Nem-ID undan fráferð úr Føroyum gjøgnum Ríkisumboðið.
3. Um mann ikki hevur danskt CPR.nr. skal mann fyrst søkja SU-styrelsen um góðkenning av útbúgvingini og uppptøku á útbúgvingini, sum mann skal hava góðkenda. Síðani skal mann søkja um SU-stuðulin á einari pappírsumsókn og upptøkubrævið skal leggjast við. Eitt avrit av passinum og eitt “Tro og love”-oyðublað skulu sendast saman við umsóknini til SU. So syrgir SU fyri at seta seg í samband við SKAT í Danmark, sum gevur tær eitt danskt CPR.nr. Fyri at fáa Nem-ID noyðist studenturin at møta persónliga hjá Borgerservice í einari danskari kommunu. Hav neyðugu skjølini við so sum CPR.nr. og pass. Við Nem-ID kann mann samskifta við SU ígjøgnum “minSU”.
Mann kann gott fáa bæði SU-stipendium og SU-lán við pappírsumsóknum (uttan Nem-ID), men tað tekur longri tíð enn við Nem-ID.
GG!
Minst til at seta teg í samband við SKAT í Danmark og fyribilsskráset teg (fyri at sleppa undan at gjalda ov nógvan skatt) og send eina skattaváttan, ið tú fært frá TAKS í Føroyum, til SKAT í Danmark.


text:
Autorisation heilsurøktarar
Heilsuskúlin søkir um autorisatión fyri heilsurøktarar við endan av útbúgvingini.
Ein autorisatión kostar uml 300 kr.
Autorisatiónslógin er donsk lóg, sett i gildi fyri Føroyar og søkt verður um autorisatión frá "Sundhedsstyrelsen".
Um tú vil finna tína autorisatión kanst tú leita niðanfyri, fylg vegleiðingini:
Hvat er autorisatión?
Autorisatión verjir starvsheitið "heilsurøktari", ið ein og hvør ikki skal kunna kalla seg.
Veitir trygd fyri, at eitt ávíst innihald er í útbúgvingini.
Veitir borgaranum trygd fyri eina ávísa góðsku.
Autorisatiónin kann takast frá einum starvsfólki, ið ikki røkir starv sítt sambært ábyrgd og heimildum, ið fylgja starvsheitinum.


text:
Lestrarhølið í Sunda kommunu
Lestrarhølið er í Skúlanum við Streymin. Tænastan er til tey, sum eru heima í jólafrí/páskafrí og ella summarfrí og eru í holt við uppgávuskriving ella skulu til próvtøku. Tó eru eisini onnur lesandi vælkomin at nýta hølini.
Til jólar 2017 er hølið er opið frá mikudag 20.desember til og við týsdag 2.januar frá kl.08.00 til kl.24.00
Leiðreglur
• Ábyrgdarpersónurin fær lykil til skúlan og kann læna lykilin út alt eftir hvør ynskir at nýta hølini
• Úthurðin skal til eina og hvørja tíð vera læst, eisini tá fólk eru inni í skúlanum!
• Vinarliga nýtið innskógvar!
• Hølið skal haldast reint og rudduligt. Burturkast skal beinast í ruskspannir sum standa við svarta bygningin
• Kaffimaskinu, ketil o.a. sum er í fyrstu stovuni er til at brúka. Ruddið bara væl upp eftir tykkum
• Møguleiki er fyri at nýta kopimaskinuna.
• Samvirknu talvurnar kunnu nýtast.
Ynskir tú at nýta lestrarhølið, send ein teldupost til sunda@sunda.fo.
Góðan lestrarhug


text:
Servarar og storage frá heimsins fremstu framleiðarum
Vit umboða og hava selt Dell í mong ár. Vit eru Dell Preferred Partner. Skalt tú hava ein servara, eina storage-loysn ella eitt virtuelt umhvørvi, er Dell eitt gott val. Dell er ein av fremstu mennarunum av tøkni til fyritøkur og brennur fyri at skilja og tala við tøknilig mál og avbjóðingar. Tí fært tú betri avrik fyri pengarnar, um tú velur eina loysn frá Dell. EMC er nú partur av Dell.
Vit hava selt og umboðað HP í meira enn 30 ár, og vit eru HP Silver Partner.
Ráðgeving
Vit kunnu gera eina tørvslýsing og skraddaraseyma eina loysn til tín, antin loysnin er lítil ella stór. Fyri at veita loysnir, ið liva upp til handilskrøvini hjá kundanum, seta vit okkum altíð í støðuna hjá kundanum. Vit hyggja at verandi KT-infrastrukturi og tørvi við atliti at ynskinum um framtíðina hjá kundanum. Síðan byggja vit loysnina saman við kundanum. Tá ið kundin hevur valt loysnina, verður hon sett í verk. Kundin ger sjálvur íverksetanina ella við hjálp frá ráðgevum hjá Nema. Vit bjóða okkum eisini til at hjálpa okkara kundum við rakstri av KT-infrastrukturinum, um kundin ætlar at hugsavna seg um aðrar uppgávur á síni KT-deild.
Vit hava royndirnar og fólkini, sum hjálpa tær við ráðum, uppseting og tænastu.
Á Nema fokusera við upp á okkara vitan og certificeringar á útvaldu merkini:
Dell, EMC, HP, Ubiquiti, Veeam og Microsoft. Harafturat bjóða og ráðgeva vit við Pfsense, Cisco, APC.
Vit brúka hesi merkir, tí okkara royndir eru, at vit fáa tær besta loysninar hjá kundanum við hesum vørum. Av tí at vit fokusera upp á hesar vørur, hava vit altíð dagførda vitan á økinum og kunnu tískil veita tær ta bestu ráðgevingina.
Vit eru fúsir at vegleiða og hjálpa tær at finna ta røttu loysnina. Send ein fyrispurning her, so svara vit sum skjótast.
Spyr bara


text:
Tjóðarroknskapur (íroknað gjaldsjavnan) er hjartað í hagtalsskipanini í øllum londum, og Hagstovan brúkar meira enn tveir triðingar av hagtalsorkuni til at gera akkurát tjóðarroknskap, so helst skuldu tølini sagt okkum okkurt.
Fyrst skal eg introdusera trý hugtøk, sum hava so mikið keðilig og gamalslig heiti, at eg vænti at missa helvtina av lesarunum beinanvegin – bruttotjóðarúrtøka (BTÚ), bruttotjóðarinntøka (BTI) og tøk bruttotjóðarinntøka (tBTI).
Men halt út, tí hetta er faktiskt interessant!
BTÚ er tí samanfatingin í eittans tal av hvussu væl vit duga at brúka virkisorkuna í landinum.
Men føroyingar tjena aðrar pengar enn teir, sum koma burtur úr virkseminum heima í Føroyum. Leggja vit aftrat BTÚ tær inntøkurnar, sum føroyingar tjena uttanlands – antin sum løn í arbeiði uttanlands ella sum inntøka av íløgum uttanlands – so fáa vit bruttotjóðarinntøkuna ella BTI. (Legg til merkis, at nú kallast tað “inntøka”, meðan vit frammanundan tosaðu um “úrtøku”).
Hevði hetta verið alt! Men so er ikki, tí aftrat hesum renna stórar veitingar úr Danmark til Føroya. Talan er um ríkisveitingina sjálva og aðrar danskar útreiðslur í Føroyum. Leggja vit hetta aftrat BTI, so fáa vit tøku bruttotjóðarinntøkuna tBTI.
Bruttotjóðarúrtøkan, BTÚ, vísir myndina av føroyskari framleiðslu.
Bruttotjóðarinntøkan, BTI, vísir inntøkuna hjá føroysku arbeiðskraftini og føroyskum kapitali.
Tøka bruttotjóðarinntøkan, tBTI, vísir alla ta tøku inntøkuna, vit hava at húsast við.
Hatta var so tann keðiligi parturin, sum eg væntaði at missa lesarar uppá. Men nú kemur tað meira áhugaverda, tí tað er í samanburðinum við onnur lond, at vit aloftast eru mest spent.
Rokna vit BTÚ upp á hvønn íbúgva, til samanburð við hini Norðurlondini, eigur myndin at vísa okkum í hvørjum landi tey duga best at fáa gagn burtur úr tilfeinginum - náttúrutilfeingi, kapitali og arbeiðsorku.
BTÚ upp á íbúgvan 2006, Danmark=100
Í fysta teigi, nevndur DKK, sæst BTÚ umroknað til dankar krónur fyri hvørt landið. Men av tí at tað er ymiskt hvat tú kanst keypa fyri 100 krónur í hvørjum landinum, so er eisini umroknað til PPP – Purchasing Power Parity – sum er keypiorkan í BTÚ. Umrokningin ger ikki stóran mun, annað enn tað, at Svøríki og Finland tá hava næstan sama BTÚ upp á fólkið sum Danmark, tí at tú fært meira fyri hvønn hundraðkrónuseðil í Svøríki og Finnlandi enn í Danmark.
Í Føroyum er framleiðslumagnið sambært hesum hagtølunum næstan 20 prosent minni enn í Danmark og 25 prosent minni enn í Íslandi. Hvørja ferð danir framleiðs fyri 100 krónur, framleiða íslendingar fyri 106 krónur, meðan føroyingar framleiða fyri 82 krónur!
At norðmenn samstundis framleiða fyri 142 krónur – 75 prosent meira – er sjokkerandi, tí hóast teir hava inntøku úr oljuvirksemi, so er famvegis talan um arbeiðsúrtøkuna fyri hvønn norðmannin.
Tann dapra myndin er sjálvandi hendan, at hóast væl lært arbeiðsfólk, hóast alt fiskiríkidømi, hóast tøkniliga framkomin, so fáa vit munandi minni burtur úr enn danir og íslendingar.
Tann bjartara síðan av myndini sigur hin vegin, at vit fáa líka nógv burtur úr sum finnar og sviar. Tað er nú ikki so galið kortini, ha? Bjartara niðurstøðan er eisini, at duga danir og íslendingar, so mugu vit eisini duga, um vit spenna okkum út.
Øll handan matematikkin omanfyri, hon skal brúkast nú. Tí tá vit leggja aftrat føroyskar inntøkur uttanlands og beinleiðis veitingarnar úr Danmark, tá er tøka bruttotjóðarinntøkan 90 prosent av tí donsku. Vit framleiðs sjálvi bara 82 prosent av tí danir framleiðs, men teir senda okkum so mikið av inntøku, at inntøkan til hvønn føroyingin tá er bara 10 prosent minni enn inntøkan hjá hvørjum dana.
Men tað vikar kortini ikki við ta sannroynd at vit fáa nógv minni burtur úr okkara tilfeingi, enn danir fáa.


text:
Dopingroyndirnar vóru negativar
ítróttur16-08-2017 - 14:48 - Jóanis Nielsen
Í apríl mánaða í ár vórðu 24 dopingroyndir tiknar av føroyskum ítróttarfólkum. Úrsliti av royndunum eru nú komin og vóru allar royndirnar negativar. Tað vil siga, at ongin varð tikin fyri at hava nýtt ólóglig stimbrandi evnir.
ÍSF fer í næstum, í samstarvi við Antidoping Danmark, at útbugva føroysk dopingeftirlitsfólk. Áður hava donsk dopingeftirlitsfólk staðið fyri kanningunum, men í framtíðini verða føroysk dopingeftirlitsfólk, sum koma at standa fyri hesum. Hetta fer at gera arbeiðið alsamt meira støðugt og er hetta at fegnast um.
ÍSF hevur annars verið á fundi við Rigmor Dam, landstýriskvinnu í mentamálum og Sirið Stenberg , landstýriskvinnu í heilsumálum um dopingarbeiðið nú og í framtíðini. Partarnir eru samdir um, at tað er alneyðugt við upplýsandi arbeiði innan doping, og at meira tíð og orka skal setast av til hetta, herundir at fáa dopingarbeiði í tryggar fíggjarligar karmar. Partarnir hava avgjørt at hittast aftur seinni í ár.


text:
Mikukvøldið 6. juni verður Open Mic/Open Stage í Reinsarínum. Gestur hesa vikuna er Skjót Boðberan, ið er ein progressivur pop bólkur, sum er mannaður av fýra gubbum runt í Føroyum. Tónleikurin er eksperimenterandi, sum samstundis fer miðvíst eftir tí góða tónalagnum.
Tiltakið er fyri øll tey, ið vilja sleppa at frambera sína list fyri øðrum. Hetta er eitt gott høvi hjá sangskrivarum, yrkjarum, søgusigarum og skemtarum at framføra egið tilfar, nýtt eins og gamalt.
Hugsanin handan tiltakið er at skapa karmar um ein kreativan verkstað, har høvi er at royna nýggj hugskot, í einum umhvørvi við samhugaðum listafólki. Øll eru vælkomin við sínum talentum.
Skráin er hendan:
19:30 – 20:00: Innskrivan
20:00 – 20:30: Gesturin hesa vikuna
20:30 – 20:45: MonkeyRat Duo
21:00 – 22:30: Open Stage/Open Mic
Tiltakið er ókeypis og øll eru vælkomin, eisini tey ið bert vilja lurta og hyggja.
Meldur og Okkara stuðla tiltakinum.


text:
Atlantic Airways tillagar støðugt tænasturnar, og felagið hevur nú m.a. ment eina nýggja app, sum ein lið í at hækka tænastustigið, har tú kanst keypa og broyta ferðaseðlar, innskriva teg til ferðina og mangt annað
Nýggja Atlantic Airways-appin, sum nú er tøk á netinum, savnar allar tínar flogferðir við Atlantic Airways á einum og sama stað. Í appini ber eisini til at keypa ferðaseðlar, síggja ferðayvirlit, broyta og innskriva teg til ferðina. Við appini gerst tað eisini lættari at halda skil á bæði tínum komandi og undanfarnu ferðum, sum allar liggja savnaðar í appini. Spildurnýggja appin kann brúkast bæði til Apple og Android telefonir.
Atlantic Airways arbeiðir støðugt við at laga seg eftir marknaðartørvinum og metir støðugt um prísir, fráferðir og tænastur annars. Í seinastuni eru fleiri tillagingar gjørdar, og tænastur lagdar aftrat teimum trimum høvuðsferðaseðla-flokkunum, sum eisini hava fingið nýggj heiti: Lágprís, SVEIM og SVEIM+. Nøvnini SVEIM og SVEIM+, sum eru funnin í samstarvi við Sprotan, hóska væl saman við øðrum nøvnum, sum Atlantic Airways brúkar, sum til dømis Sveiggj og Súlubonus. Somuleiðis er orðið “sveima” samheiti fyri at flúgva, sum somuleiðis hóskar væl til eitt flogfelag.
Fleiri nýggir fyrimunir eru knýttir at SVEIM og SVEIM+; m.a. er “fast track” á flogvøllinum í Keypmannahavn nú partur av hesum báðum ferðaseðla-sløgunum, umframt at lounge, eisini á flogvøllinum í Kastrup, er partur av SVEIM+ ferðaseðlinum. Tað ber sjálvandi framvegis til at bíleggja ein LÁGPRÍS ferðaseðil og SVEIGGJ ferðaseðlar til ungdóm og lesandi. Lægsti lágprísferðaseðil úr Føroyum liggur nú úr 649 krónum, og lágprískalendarin er í sama viðfangi eisini dagførdur soleiðis, at nú er lætt at finna lægsta ferðaseðlaprís á degnum. Umframt hesar dagføringar eru broytingartreytirnar yvirhøvur eru eisini lagaligari.
Sum nakað nýtt fer tað eisini at vera gjørligt at bíleggja mat sum part av øllum ferðaseðlunum, tí seinni í heyst fer tað nevniliga at bera til at keypa mat áðrenn fráferð. Bæði tá tú keypir ferðina á atlantic.fo, við nýggju appini, ella tá tú ringir ella skrivar til Atlantic Airways og eisini umvegis ferðaskrivstovurnar.
Súlubonus
Trúfestisskipanin hjá Atlantic Airways, Súlubonus, varð innførd í mars mánaði í ár. Skipanin kemur øllum til góðar, ið hava stovnað sær ein vanga á atlantic.fo. Við Súlubonus kunnu øll savna sær súlustig, sum kunnu brúkast til at keypa flogferðir fyri. Í sambandi við dagføringarnar av ferðaseðlunum fáa Lágprísferðaseðlar nú 500 stig fyri eina einvegis ferð, og sostatt skulu bert 10 lágprísferðir til til eina einvegis súluferð.
Jú oftari tú ferðast, jú fleiri stig forvinnur tú. Megnar tú at savna tær 20.000 stig innan eitt ár, verður tú uppstigað/ur til GULL-limaskap, sum hevur ávísar ágóðar við sær. Og ert tú ein av teimum, ið ferðast heilt ofta og megnar at forvinna fleiri enn 40.000 stig innan eitt ár, verður tú uppstigað/ur til hægsta limaskapin í Súlubonus.
Eftir sera nógva umrøðu av júst hesum limaskapinum og trúfestiskortinum “Merkið”, gjørdi Atlantic Airways av at broyta navnið á kortinum. Nýggja heitið er “Basalt”, sum sipar til upphav Føroya. Basalt er grundarlagið undir landið okkara, eins og góðir og trúgvir kundar eru fyri eina fyritøku.